qundao/data-zh-poetry huggingface dataset:
遗赵暗叔诗四首·其一
作者：贺双卿
朝代：清
体裁：七言绝句

蝶羽因因细草馨，霜枝丹去又枝青。藤桥夜雪相思梦，春满桃花尚未醒。
遗赵暗叔诗四首·其三
作者：贺双卿
朝代：清
体裁：七言绝句

爨烟低于野烟宜，细柳氤氤起梦思。惆怅一枝春寂寞，杏花风雨燕来迟。
遗赵暗叔诗四首·其二
作者：贺双卿
朝代：清
体裁：七言绝句

夜魂微与月初湮，春影恹绵梦影巡。病里瘦枝香侵否，断愁迷雾忆花神。
遗赵暗叔诗四首·其四
作者：贺双卿
朝代：清
体裁：七言绝句

可怜辛苦燕来迟，冷露初温夜去时。别圃一魂情不散，柳烟花雾罨相思。
云山阁联
作者：贺君召
朝代：清
体裁：联

供桑梓讴吟，几处亭台成小筑；快春秋游览，一隅丘壑是新开。
对薇亭联
作者：贺君召
朝代：清
体裁：联

夜月桥边留画舫；春风陌上引香车。
踏叶廊联
作者：贺君召
朝代：清
体裁：联

三山入望松筠在；双树无言水月新。
春暮郊游
作者：贺国华
朝代：清

寂寂春光昼掩扉，不知春事正芳菲。双柑斗酒偶然出，柳絮梨花无数飞。清圳风柔鸠语静，野塘雨足鳜鱼肥。夕阳一路经行处，陌上人歌缓缓归。
江行
作者：贺国华
朝代：清

碎烟零雨日霏霏，两岸江流拥翠微。高挂一帆风力饱，扁舟如挟众山飞。
秋夜
作者：贺国华
朝代：清

夜永贪孤坐，新凉一味澄。水明先见月，人静渐亲镫。叶落山窥户，花疏石露棱。壮怀霜共冷，不复梦飞腾。
蔡忠烈公墓
作者：贺国华
朝代：清

握拳嚼齿愤难堪，杀贼犹思一战酣。闻说张良如好女，可知南八是奇男。魂飞闽峤亲难顾，命共潭城死固甘。来往埋灵坡下路，极天松柏翠鬖鬖。
挽彭玉麟联
作者：贺国麃
朝代：清
体裁：联

粤寇究何为，我叹赓拜诸君，肉食竟无戡乱策；楚材行看尽，公返精灵天上，忠魂应启济时贤。
挽曾国荃联
作者：贺宏勋
朝代：清
体裁：联

读中兴棠棣纪功之碑，望半壁东南，肃清力同，坐镇德同，庸器千秋，史笔天然成合传；痛今岁竹林当闰而厄，只百旬间隔，兰芷春萎，梁木秋萎，灵舆一路，楚些愁绝共招魂。
挽曾纪泽联
作者：贺宏勋
朝代：清
体裁：联

南飞乌鹊梦魂依，忆别泪同挥，瞥尔此情成隔世；北乡雁奴消息渺，讵噩音遽至，怆然流涕哭恩门。
亦园即事寄怀孙徵君钟元先生
作者：贺振能
朝代：清

病起秋原学闭关，转从风雨见幽闲。最怜小圃新锄后，独立空亭对远山。
窥园
作者：贺振能
朝代：清

幽林无半亩，栖托十年还。世事愁多故，人间惜暂闲。栽花存净土，选石忆深山。小阁陈编在，秋深且闭关。
挽左宗棠联
作者：贺振麒
朝代：清
体裁：联

佐圣天子平寇攘夷，纵横极亿万里，大国畏威，小邦怀德；继曾太傅封侯拜相，前后近四十年，生世尽瘁，没世留名。
一剪梅
作者：贺洁
朝代：清

髻子蓬松掩镜奁。花也慵拈。香也慵添。倚栏终日病恹恹。风自开帘。月自穿檐。一庭芳草绿铺毡。红杏初甜。斑笋初尖。玉阶微步望银蟾。鸟影兼兼。柳影纤纤。
如梦令·秋宵
作者：贺洁
朝代：清

宝凤斜飞慵整。一种闲愁谁省。红压小栏杆，扶住一枝花影。花影。花影。泪眼且看秋景。
烛影摇红
作者：贺洁
朝代：清

绿鬓慵梳，昼长不放香帘锁。罗衫香褪兽烟消，脉脉愁无那。谁摆花枝袅娜。悄窥人、黄鹂一个。玉阶苔遍，寂寂花茵，愁人独坐。燕子多情，衔泥故向帘前过。年年多病似伤春，料亦春怜我。兰梦因风搅破。盼枝头、累累熟果。鹊饥偷啄，戏拽金铃，含桃惊堕。
往复酬和积十馀篇涛不能诗肯堂强之乃依其韵而错杂用之勉成一首
作者：贺涛
朝代：清

吾师性好客，亭园极遐赏。高宴无虚日，嘉客时来往。酒政酷汉吏，诗律密秦网。张李争出奇，范子才无两。群雄不相下，建国各分壤。小侯执贽来，听命甘诮谤。郡县不敢居，退思乘一障。忆我二十馀，抗志薄今曩。良马脱羁络，千里犹莽苍。盲进不知退，力竭仍思强。岂料遇仲达，唾手收曹爽。蚁垤恐颠踬，嵩华恶能上。范子笑其旁，瓦缶击之响。怜彼蜩与鸠，不使控草莽。趣我令当阵，怯夫胆忽放。纵横大敌前，那复计弱壮。思酬知己恩，胜负不设想。请师备良药，将疗灌夫创。
挽吴汝纶联
作者：贺涛
朝代：清
体裁：联

欲跻斯世于西书所称乌托邦，以新学倡，还防失旧；将使小子如先生之挽李太傅，为天下痛，且哭其私。
过天津肯堂留饮用山谷次晁补之廖正一韵见赠依韵和之
作者：贺涛
朝代：清

筝弦在耳酒在口，老范为诗胆如斗。謇博意兴何超然，日以诗歌相往还。既得薛君与鼎立，何又援我厕其间。我自受形尘世上，孤怀那肯邀人赏。茫然四顾吾何从，自投所向归桐城。桐城大儒世与齵，岂屑稽古如桓荣。不事公卿乐处士，知音四海惟吾子。大匠门下多瑰材，散栎见收殊可喜。群贤会合古所难，伯牙琴为钟期弹。得与良朋日欢饮，云路悠远何须攀。吾师罢官我何望，将从子言归故山。
云岫山漫兴
作者：贺炳
朝代：清

翠岫排云出，支筇绝顶看。树深山寺还，泉咽石林寒。草近秋逾碧，枫兼霜更丹，不生摇落感，但觉此心宽。
云岫山漫兴
作者：贺炳
朝代：清
体裁：五言律诗

翠岫排云出，支筇绝顶看。树深山寺远，泉咽石林寒。草近秋逾碧，枫兼霜更丹。不生摇落感，但觉此心宽。
登金陵报恩塔
作者：贺炳
朝代：清

去国山河在，登高入望新。只今烟树色，无复旧时春。
访褚敏元不遇
作者：贺炳
朝代：清

不见神化象，翻怜浪子游。山光衔晓月，云影罨江楼。殿角钟鸣午，林边叶报秋。孤帆天际出，或恐是归舟。
陆宣公故宅
作者：贺炳
朝代：清

松竹繁阴处，萧条野老家。蜂房悬夜月，蛛网吸朝霞。苔滑云根乱，檐疏燕子斜。人传内相府，风雨泣黄麻。
九月于役盐山即事有作
作者：贺祥麟
朝代：清

翠萝红蓼点秋光，小队肩舆晓俶装。村落萧条伤歉岁，简书敦迫负重阳。沾衣雨湿添绵重，吹帽风来透鬓凉。输与渊明归去好，东篱饱领菊花香。
挽曾国藩联
作者：贺祥麟
朝代：清
体裁：联

海内外福宇偕依，入操庙算，出扫欃氛，斡旋拓中兴，允武允文资荩画；江西南停云相望，我值悬弧，公伤弭节，去来同寸晷，一生一死恸交情。
牛鼎歌用昌黎石鼓歌韵
作者：贺祥麟
朝代：清

岐阳石鼓置太学，昌黎以后多诗歌。三代法物挽近少，士纵好古将如何。此鼎传自宋金出，时方讲艺投干戈。经始黉序辟榛莽，长镵大锸相冶磨。神牛奋地殷发吼，迹声所至深爬罗。至宝返受俗眼白，猥以培娄观岷峨。雨淋风刮委墙角，谁其朋锡珍莪阿。夜深虹气烛天紫，六丁神将阴总呵。取易筮之卦遇鼎，大烹养圣词非讹。菜释先师荐芹藻，书分孔壁文蚪蝌。诸生以时入习礼，旗搴翠凤鼓建鼍。圜桥观者亿万计，光耀奚翅珊瑚柯。神物位置信得所，双丸坐看抛如梭。我来浭阳印泥爪，敝车羸马行委蛇。广文先生见如故，宛搴兰芷纫湘娥。手扛龙文导我识，临风感叹双涕沱。从来鼎象百不一，图绘博古留宣和。牛鼎较大受一斛，其外羊豕难同科。重五十斤高尺二，铭四十字镌词多。商与宋与纷聚讼，谬谓背肿马即驼。商书纪事曰某祀，几见甲乙编年过。释作宋器亦武断，盍于篆籀加劘摩。埤雅舆记逞狂喙，客话漫录沿流波。问鼎不言鼎有耳，应嗤俗论皆偏颇。赤文绿字自典重，以古为鉴遑知他。龂龂时代划畛域，卮言铃说滋媕娿。平生慨想天庙器，睹此竟欲千摩挲。直如衡岳对禹碣，盥手扪读长吟哦。吁嗟人事有代谢，轰驰青犊飞苍鹅。金钟大镛委沙砾，此独宝用受福那。非有十万天龙护，安得完好离坎轲。神风圣日相覆庇，不知几劫沙恒河。物之显晦有如此，侧身天地徒蹉跎。
重过泾阳驿题壁
作者：贺祥麟
朝代：清

车走河间倏报功，捷书一夜达宸宫。中乡获丑周方叔，异姓封王郭令公。鼎鼎元勋铭铁券，纷纷群虏化沙虫。高唐还见收遗孽，翘首天山早挂弓。缦胡缨忽换南冠，云热风寒倏改观。金鼓东行征役久，玉关西去圣恩宽。兵原似火炎冈易，令果如山撼岳难。四十余倏封事在，可能都作谤书看。
重过泾阳驿题壁·其一
作者：贺祥麟
朝代：清

车走河间倏报功，捷书一夜达宸宫。中乡获丑周方叔，异姓封王郭令公。鼎鼎元勋铭铁券，纷纷群虏化沙虫。高唐还见收遗孽，翘首天山早挂弓。
重过泾阳驿题壁·其二
作者：贺祥麟
朝代：清

缦胡缨忽换南冠，云热风寒倏改观。金鼓东行征役久，玉关西去圣恩宽。兵原似火炎冈易，令果如山撼岳难。四十余倏封事在，可能都作谤书看。
一剪梅·寄家季妹
作者：贺绿
朝代：清

秋来寂寂掩重门。虫语空庭。叶打疏棂。看朱成碧倍销魂。愁绪纷纷。情思昏昏。梦中可许暂相亲。一晌分明。一霎无凭。凄凉枕簟夜如冰。听断鸡声。数遍钟声。
留仙阁
作者：贺良贞
朝代：清
体裁：联

公瑾文、孟德诗，一世之雄，看来大都古成今、今成古；洞箫声、羽衣客，千秋如见，到此恰在前游后、后游前。
东壁楼望滁西南诸山
作者：贺芳
朝代：清
体裁：七言律诗

高倚谯楼万象开，西南山翠欲飞来。岭横天际明于黛，塔隐烟中矗似桅。出谷碧云舒复敛，拂林白鸟去复回。琅琊深秀堪神往，作赋惭非永叔才。
挽张之洞联
作者：贺葆经
朝代：清
体裁：联

谥比左湘阴，今乃文章传海国；功同李太傅，天留元老壮河山。
挽妹联
作者：贺锡璜
朝代：清
体裁：联

六十年苦节凄凉，伤哉归妹；三百里梦魂惊扰，邈矣同胞。
白居易祠联
作者：贺长龄
朝代：清
体裁：联

唐代论诗人，李杜以还，惟有几篇新乐府；苏州怀刺史，湖山之曲，尚留三亩旧祠堂。
集句联
作者：贺长龄
朝代：清
体裁：联

行不得则反求诸己；躬自厚而薄责于人。
集句联
作者：贺长龄
朝代：清
体裁：联

视履考祥，其旋元吉；清明在躬，气志如神。
纯白
作者：贾似道
朝代：清
体裁：七言绝句

白头白项白丝攒，翅似铺银肉似霜。乌牙黑脸肚如粉，此物正是促织王。
夜村阻雨
作者：贾勋
朝代：清

皇天久不雨，一雨别成阴。云黑频翻墨，泉清似弄琴。茅龙凉卷影，林鸟湿藏音。万里荒邮路，羁栖怆客心。
黄鹤楼
作者：贾勋
朝代：清

江雨迷离江水浮，隔江遥指五层楼。望中不敢携吟管，吹笛仙人在上头。
小饮
作者：贾如玺
朝代：清

欲浇垒块倒金樽，琥珀光浮染泪痕。世味遍尝浓似酒，此中真可度朝昏。
三陵台
作者：贾开宗
朝代：清
体裁：七言律诗

三陵孤峙旧城隈，古木蒙茸一径开。乱窟深回藏虎豹，悬崖陡峭长莓苔。宋襄战后犹遗冢，梁孝朝还有废台。每伴田夫寻胜事，披蓑戴笠雨中来。
别徐郎子昆季同学
作者：贾朴
朝代：清

二徐潇洒顾空群，屈宋清华班马薰。此后蛮烟缭绕处，也应重忆旧论文。文字数行千载期，丽江晨夕少人知。而今话别添惆怅，翻恨与君相遇迟。
别徐郎子昆季同学·其一
作者：贾朴
朝代：清

二徐潇洒顾空群，屈宋清华班马薰。此后蛮烟缭绕处，也应重忆旧论文。
别徐郎子昆季同学·其二
作者：贾朴
朝代：清

文字数行千载期，丽江晨夕少人知。而今话别添惆怅，翻恨与君相遇迟。
浣溪沙·寄外
作者：贾永
朝代：清

感绿惊红岁月流。黄花黄叶又深秋。西风残照怯登楼。君已天涯追杜牧，我犹清梦觅高柔。新愁旧恨两悠悠。
秋夜言怀
作者：贾汝愚
朝代：清

半天秋老定湖城，既醉翻愁梦不成。千里乡心随鸟翼，一年身事听河声。装绵早寄征衣冷，堕网空教喜子惊。月下谁家弄羌笛，依稀入破夜三更。
平台望雪和家东沧兄韵
作者：贾泽洛
朝代：清

平台景物倏皑皑，一片军声袭蔡回。舞絮飞花千万树，浅斟低唱两三杯。关河歧径人难觅，村舍寒烟户半开。最是诗人幽兴极，疲驴破帽出城来。
拟陆放翁间中富贵
作者：贾泽洛
朝代：清

贪眠常是卧高舂，炊米无烦论釜钟。苏陆诗篇新活计，江湖散客旧崇封。在庭花草随幽兴，出郭云山仗短筇。六十已过七十近，老翁岂合慕夔龙。
秋原
作者：贾泽洛
朝代：清

驱车登陇首，秋望兴悠然。禾黍分残雨，村墟淡野烟。钟声出古寺，雁影下长天。更欲寻摩诘，犹堪画辋川。
秋山
作者：贾泽洛
朝代：清

绝巘飞云叶，回峰挂薜萝。日光寒照浅，猿啸夜闻多。樵径沿溪入，蓬门向晚过。鸡豚秋正美，朝市兴如何。
题黄鹤楼
作者：贾洪诏
朝代：清
体裁：联

鹤去问仙踪。但看天远云归，江汉双清，眼界放开罗万象；楼新仍旧迹。对此笛吹月朗，古今一致，梅花不落韵千秋。
自慰
作者：贾湘
朝代：清

浇花力倦午风徐，一枕羲皇意自如。梦去不知身是蝶，乐来安见我非鱼。惟贫恰与闲相称，得静何嫌懒未除。满院绿阴张翠幄，翛然吾亦爱吾庐。
邯郸卢生祠
作者：贾湘
朝代：清

适从去处来，复从来处去。仆仆轮蹄间，大梦几曾寤。蓬鬓彫晨风，征衣浣晓雾。梦醒人闭门，门外梦中路。
春暮野行
作者：贾炎
朝代：清

平生嗜幽意，乘暇到丘原。旭日明鸦背，流泉响树根。陇晴添絮影，春老断花魂。抱瓮谁家子，青蓑自灌园。
丁酉春日病中留江都汪容甫暨李孝臣王石臞草堂聚饮翼日容甫北行为诗以别兼柬孝臣石臞
作者：贾田祖
朝代：清

苔荒草蔓半亩宫，不知户外春已浓。支离一疾肝肺攻，要脚驽缓成疲癃。锥子颖脱心丝空，绳床莫疗蒙头慵。汪子何来省龙钟，李王联袂其音跫。弥天凿齿劲欹逢，三君雁行于且喁。坐我琴书之房栊，家贫亦有虾鲑供。相与作达镫烛红，耳官失职悲不聪。高谈但闻声沨沨，心许不假言辞通。良觌累日宽尘胸，已疾捷若卢扁功，惜哉骊驹逝匆匆。我钦汪子灵光崇，五三八九经术鸿。文镵金石垂厚穹，阿谁相厄能两雄。邗江带水疏吟筇，何时下上偕云龙。仗君慧业开愚蠢，可怜踪迹如飘蓬。石臞又放湖千篷，剩我瑟缩吟悲翁。知己失散真路穷，出门惘惘迷西东。尔夔我蚿相怜同，望君重来鼓丝桐。
丙申岁仲夏洪稚存来自毗陵访予寓斋用王荆公和王微之登高斋韵奉赠
作者：贾田祖
朝代：清

兼旬不出双屐埋，翻瓢急雨天河筛。毕逋朝飞絷其翼，万顷瘴墨纷搪挨。我家泽国畏淫潦，愁城百尺高崔嵬。那无篇帙供獭祭，蠹死不入图书堆。索居谁怜子桑病，款关有客冲泥来。森然奇秀扑我面，一谈一笑皆快哉。忆昨官廨始识君，不须缟纻惟挥杯。手挽强弓穿七札，轧霄奇句惊九垓。看君阅世抱孤愤，三寸不律含风雷。其时列郡正枯旱，火云赪赫空天排。清秋气候似九夏，《瞻卬》有嘒明星台。忧时虮虱漫呼吁，与君烂醉怀且开。香山乐府拟属和，让君主敦吾舆台。双丸跳掷倏经岁，周南复此同欢咍。浊醪相劝尽今夕，安得有酒倾如淮。妃黄俪白十丈埃，把君诗卷实壮哉。手披口诵百纸尽，漘暑濯肺清风来。斑斓锦绣丽星斗，波涛㴸㶒流江淮。山灵刻划真宰哭，力斗大谢宁相挨。瑰奇闲走昌谷阵，绮艳讵涉齐梁台。大都门轫回自辟，纷纷皮相俱堪咍。缣囊压叠齿未壮，渊颖欲尽故纸堆。方今欃枪扫西域，捷书蚤晚移三台。大凯铙唱君能为，曷不响奏钧天雷。朱颜绿鬓坐销蚀，鸬鹚苦尽三百杯。我发种种伊可怜，出语有似糠秕筛。呜呜拥鼻五十载，欣君钜制万卷该。沈香丝管在指日，还期姓氏名山嵬。昌黎一经定可就，子云奇字终当排。皇皇著作富充栋，常常老眼为君开。雨师弭辔顽云埋，好山一房青嵬嵬。扶筇欲邀诗老屐，柳阴佳处浮深杯。而君白纻先济胜，攀萝独企烟霞堆。当年歌停仅余寺，奸雄不足增人哀。诗人矫首望江北，欲斡元化施黔雷。杞人忧天正血面，巨川何力排黄淮。宣房贮腹岂扪籥，会借前箸陈鸾台。方今蚁封亟保障，万指补裂春泥筛。苍生壮志荷公辈，鱼头之怕胸为开。雨无其极今亦歇，喜遍孩龀欢黄台。江南年谷稳丰熟，羁人饱食且乐哉。鹪鹩一枝仗友力，瞢腾高枕百事排。江湖鸥鹭意浩荡，交朋萍梗感去来。与君会面祇一再，牵肠绕腹能千回。高文子可泣神鬼，绝叫我欲惊埏垓。即今年衰强自力，世上小儿恣笑咍。长篇鼓三亟投赠，战场故垒思劘挨。天涯知己更枨触，三千里外无双才。
丙申岁仲夏洪稚存来自毗陵访予寓斋用王荆公和王微之登高斋韵奉赠·其一
作者：贾田祖
朝代：清

兼旬不出双屐埋，翻瓢急雨天河筛。毕逋朝飞絷其翼，万顷瘴墨纷搪挨。我家泽国畏淫潦，愁城百尺高崔嵬。那无篇帙供獭祭，蠹死不入图书堆。索居谁怜子桑病，款关有客冲泥来。森然奇秀扑我面，一谈一笑皆快哉。忆昨官廨始识君，不须缟纻惟挥杯。手挽强弓穿七札，轧霄奇句惊九垓。看君阅世抱孤愤，三寸不律含风雷。其时列郡正枯旱，火云赪赫空天排。清秋气候似九夏，《瞻卬》有嘒明星台。忧时虮虱漫呼吁，与君烂醉怀且开。香山乐府拟属和，让君主敦吾舆台。双丸跳掷倏经岁，周南复此同欢咍。浊醪相劝尽今夕，安得有酒倾如淮。
丙申岁仲夏洪稚存来自毗陵访予寓斋用王荆公和王微之登高斋韵奉赠·其三
作者：贾田祖
朝代：清

雨师弭辔顽云埋，好山一房青嵬嵬。扶筇欲邀诗老屐，柳阴佳处浮深杯。而君白纻先济胜，攀萝独企烟霞堆。当年歌停仅余寺，奸雄不足增人哀。诗人矫首望江北，欲斡元化施黔雷。杞人忧天正血面，巨川何力排黄淮。宣房贮腹岂扪籥，会借前箸陈鸾台。方今蚁封亟保障，万指补裂春泥筛。苍生壮志荷公辈，鱼头之怕胸为开。雨无其极今亦歇，喜遍孩龀欢黄台。江南年谷稳丰熟，羁人饱食且乐哉。鹪鹩一枝仗友力，瞢腾高枕百事排。江湖鸥鹭意浩荡，交朋萍梗感去来。与君会面祇一再，牵肠绕腹能千回。高文子可泣神鬼，绝叫我欲惊埏垓。即今年衰强自力，世上小儿恣笑咍。长篇鼓三亟投赠，战场故垒思劘挨。天涯知己更枨触，三千里外无双才。
丙申岁仲夏洪稚存来自毗陵访予寓斋用王荆公和王微之登高斋韵奉赠·其二
作者：贾田祖
朝代：清

妃黄俪白十丈埃，把君诗卷实壮哉。手披口诵百纸尽，漘暑濯肺清风来。斑斓锦绣丽星斗，波涛㴸㶒流江淮。山灵刻划真宰哭，力斗大谢宁相挨。瑰奇闲走昌谷阵，绮艳讵涉齐梁台。大都门轫回自辟，纷纷皮相俱堪咍。缣囊压叠齿未壮，渊颖欲尽故纸堆。方今欃枪扫西域，捷书蚤晚移三台。大凯铙唱君能为，曷不响奏钧天雷。朱颜绿鬓坐销蚀，鸬鹚苦尽三百杯。我发种种伊可怜，出语有似糠秕筛。呜呜拥鼻五十载，欣君钜制万卷该。沈香丝管在指日，还期姓氏名山嵬。昌黎一经定可就，子云奇字终当排。皇皇著作富充栋，常常老眼为君开。
落叶
作者：贾田祖
朝代：清

梦里萧萧雨，惊看月一床。西风吹败叶，半夜响空廊。似我无依客，终年辞故乡。暂谋栖息地，狼藉避繁霜。
雨
作者：贾田祖
朝代：清

残镫耿犹照，凉气入虚幌。萧条风雨至，飒沓遍空响。晨起碧柯湿，微曦淡初上。衡门希来踪，心与孤云往。所思在江湖，烟蓑钓菰蒋。
题李北岳先生诗集
作者：贾田祖
朝代：清

十五才人江左出，吾郡三分已居一。斑斑古色擅宫王，六籍沈酣斗奇崛。缪公淡宕如春云，暮年删订细诗律。郭家处士何崎嵚，《升天》已入卢仝室。就中深厚推鱼川，昌黎玉局相差肩。不用钩章与棘句，雄神大力能回旋。绵津于此特珍重，压倒吴会雄词源。美人岂不玉堂贡，耳官失职悲迍邅。我生桑梓有恭敬，况乃泰华森真颠。当时太虚踞山斗，裁红晕碧徒便娟。公之音声协《雅》《颂》，谓宜俎豆追四贤。谁云寂寞五百载，看摩坚垒摇先鞭。济南文冢已崒嵂，苦欲质证无因缘。秋云木叶本奇绝，老宿再荷尚书怜。鸿篇伟制尽登载，朗如日月县瑶编。鸡林宝贵万口诵，荆山玉剖珠腾渊。淮海维扬古才薮，生天慧业公宜先。礼官论定百世祀，他时文苑其争传。
题杨青村先生诗集
作者：贾田祖
朝代：清

我生局束鸡瓮中，可怜萧索如衰蓬。岂惟五岳足未到，并此眼前山水无由逢。萤乾蠹死老残帙，何异候虫时鸟啼悲风。纪游往往羡康乐，神工鬼斧开鸿濛。《秦州》杜老斗奇崛，实与太白《蜀道》争两雄。后来手笔愧凡劣，譬以钝戈朽甲攻。崇墉夜来披点商丘刻，鲛人网布珊瑚空。秀野草堂出新意，遇佳山水留诗筒。淋漓泼墨更谁子，横绝独步青村翁。齐州九点罗心胸，玲珑雕刻青芙蓉。中原蜡屐回匆匆，蛮天宰邑凭祝融。洞庭彭蠡飞艟艨，中流绝叫惊蛟龙。万弩直射冯夷宫，彩丝吊屈心忡忡。欲呼湘累歌兰丛。吁嗟乎，丈夫薄宦路已穷，簿领朱墨纷相从。才雄天末少人识，顽烟瘴雨支吟筇。江东群彦坐台省，锵鸣玉佩陈钟镛。我读君诗悼君遇，忽觉清夜剑戟摩苍穹。急㸐瓦铛煮浊酒，为君感慨抑塞挥千钟。
哭黄树斋少司寇师
作者：贾臻
朝代：清

噩梦魂惊觉又疑，茫茫天道竟如斯。升沈一例丹心在，功过千秋信史知。大有江山助奇气，更无方药问良医。羊昙肠断西州路，多少孤寒雪涕时。
客居萧寂归思甚浓诗以自遣
作者：贾臻
朝代：清

短梦瞢腾浊酒倾，梦回酒醒记分明。来如赴约霜前鬓，得不偿劳纸上名。除是归田学元亮，不然叱石访初平。东风吹绿河桥柳，付与离人管送迎。
杂诗
作者：贾臻
朝代：清

猛虎长百兽，百兽为之奴。豺狼及狐兔，踆踆效走趋。岂有甘下人，而中无所图。不复相周防，谓此皆吾徒。威权任假借，百计为虎娱。危机知已伏，巧以术自疏。若辈奚足嗔，尔虎何其愚。美玉亦有瑕，而非以瑕美。西子病故颦，颦岂尽西子。奈何自矜宠，不复相料理。坐令指摘加，百雀输一毁。夫岂不自知，误于中有恃。所恃复何如，悔之吁晚矣。
杂诗·其一
作者：贾臻
朝代：清

猛虎长百兽，百兽为之奴。豺狼及狐兔，踆踆效走趋。岂有甘下人，而中无所图。不复相周防，谓此皆吾徒。威权任假借，百计为虎娱。危机知已伏，巧以术自疏。若辈奚足嗔，尔虎何其愚。
杂诗·其二
作者：贾臻
朝代：清

美玉亦有瑕，而非以瑕美。西子病故颦，颦岂尽西子。奈何自矜宠，不复相料理。坐令指摘加，百雀输一毁。夫岂不自知，误于中有恃。所恃复何如，悔之吁晚矣。
绝句
作者：贾臻
朝代：清

五言摩诘剧清高，凝碧池头首重搔。漫倚宫槐悲落叶，新声犹记《郁轮袍》。
钱生蜀道图
作者：贾臻
朝代：清

飞鸟不到处，青山让客行。乱云搀马尾，旅恨入鹃声。幕岂依严武，鞭应著祖生。披图莫惆怅，天险际时清。
题越南阮勉审仓山诗集
作者：贾臻
朝代：清

王子才超绝，新诗迥出群。名山存盛业，异域总同文。至性根忠孝，陈编拓见闻。交南天万里，翘首揖清芬。使者娴词令，慇勤一纸书。亲公知体重，尚友识心虚。漫借推敲助，深惭学殖疏。题诗还一笑，结习未全除。
题越南阮勉审仓山诗集·其一
作者：贾臻
朝代：清

王子才超绝，新诗迥出群。名山存盛业，异域总同文。至性根忠孝，陈编拓见闻。交南天万里，翘首揖清芬。
题越南阮勉审仓山诗集·其二
作者：贾臻
朝代：清

使者娴词令，慇勤一纸书。亲公知体重，尚友识心虚。漫借推敲助，深惭学殖疏。题诗还一笑，结习未全除。
万柳堂怀古
作者：贾虞龙
朝代：清

廉公清兴酒颜酡，红豆抛残《白纻歌》。三叠笙簧云外散，六朝烟雨梦中过。尊前秋水开蟾镜，槛畔山光淡绿蛾。惆怅更无花解语，高楼凭遍晚风多。堂开绿野侑嘉宾，相国斋居列锦茵。文献有灵关气数，山川生色仗词人。百年钟鼎悲流水，万里风云隔去津。偶尔登临搜屐齿，年年花鸟不知春。
万柳堂怀古·其一
作者：贾虞龙
朝代：清

廉公清兴酒颜酡，红豆抛残《白纻歌》。三叠笙簧云外散，六朝烟雨梦中过。尊前秋水开蟾镜，槛畔山光淡绿蛾。惆怅更无花解语，高楼凭遍晚风多。
万柳堂怀古·其二
作者：贾虞龙
朝代：清

堂开绿野侑嘉宾，相国斋居列锦茵。文献有灵关气数，山川生色仗词人。百年钟鼎悲流水，万里风云隔去津。偶尔登临搜屐齿，年年花鸟不知春。
同顾备九彭晋函姚姬传朱竹君陈伯思仲思游三藐庵看菊花归于伯思处小饮
作者：贾虞龙
朝代：清

天高寒云轻，日瘦秋气老。驱车出郭门，枯槐夹古道。细雨湿征鞍，风来飒然好。偃仰群牛羊，累累藉衰草。霜凌百物残，兹游苦不早。爽垲亦足乐，何用怨枯槁。古寺郁嵯峨，涂饿杂丹黼。伊谁实经营，庄严供千佛。老僧出迎门，导我入禅室。语以种植能，至理亦超轶。莳花何必多，往往有寄术。
同顾备九彭晋函姚姬传朱竹君陈伯思仲思游三藐庵看菊花归于伯思处小饮·其一
作者：贾虞龙
朝代：清

天高寒云轻，日瘦秋气老。驱车出郭门，枯槐夹古道。细雨湿征鞍，风来飒然好。偃仰群牛羊，累累藉衰草。霜凌百物残，兹游苦不早。爽垲亦足乐，何用怨枯槁。
同顾备九彭晋函姚姬传朱竹君陈伯思仲思游三藐庵看菊花归于伯思处小饮·其二
作者：贾虞龙
朝代：清

古寺郁嵯峨，涂饿杂丹黼。伊谁实经营，庄严供千佛。老僧出迎门，导我入禅室。语以种植能，至理亦超轶。莳花何必多，往往有寄术。
王梦楼斋中夜话
作者：贾虞龙
朝代：清

举世包容久，诸公泛爱多。有怀宜对酒，无地敢悲歌。抗疏钦刘向，轻身耻卞和。凉飙听淅沥，猎猎打枯荷。黄叶愁风雨，青山感岁华。年来贫到骨，久住即成家。奇数真三黜，吟情尚八叉。多君车笠意，深夜笑言哗。
王梦楼斋中夜话·其一
作者：贾虞龙
朝代：清

举世包容久，诸公泛爱多。有怀宜对酒，无地敢悲歌。抗疏钦刘向，轻身耻卞和。凉飙听淅沥，猎猎打枯荷。
王梦楼斋中夜话·其二
作者：贾虞龙
朝代：清

黄叶愁风雨，青山感岁华。年来贫到骨，久住即成家。奇数真三黜，吟情尚八叉。多君车笠意，深夜笑言哗。
琉球刀歌
作者：贾虞龙
朝代：清

天吴翻风立海水，老鲛跳波剪长尾。殷殷空山霹雳声，飞来海客炉中死。炉中冉冉浮炎烟，乃厉乃锻成三年。铦锋照川霜雪白，宝锷出匣芙蕖妍。黄云峥嵘天宇廓，阴森日暮精灵跃。奇气能教山魅愁，寒芒欲逼天星落。神物所属非人求，会合亦似针磁投。远从鳌背踏沧海，携来万里沙棠舟。出鞘苍茫对晴昊，百感无端入怀抱。十年磨刃赠何人，夷门古路生秋草。
秋日
作者：贾虞龙
朝代：清

凉风吹侧帽，独上最高楼。眼底谁知己，天涯又暮秋。平芜双落雁，野渡一孤舟。太息岁华晚，清光不少留。
秋雨怀朱竹君
作者：贾虞龙
朝代：清

晨兴步平野，天风澹容与。木叶随征鸿，哀蛩泣秋雨。骋目意所惬，返观默无语。怀哉生平人，亭亭独延伫。
自西山归
作者：贾诠
朝代：清

在山不见山，出山忆山好。始知居山人，耳目亦草草。峡底石泉清，岩上流云碧。游人有去来，山水无今昔。
西山秋雨
作者：贾诠
朝代：清

薄雾晚濛濛，轻阴漫远空。白云千嶂雨，黄叶一溪风。古寺疏林外，清流暮霭中。岩花纷结子，冷翠湿秋丛。
二赋堂
作者：贾鉝
朝代：清
体裁：联

两篇妙赋，大都兴到疾书，读文章如见此地；一斗浊酒，不是狂歌痛饮，游山水须学其人。
乙亥元日
作者：贾霖
朝代：清

踪迹浮沉愧挂冠，茂陵聊借一枝安。苍生自爱甘棠树，清宦偏宜苜宿盘。匣剑欲鸣终钦锷，韦编虽绝尚须看。宛陵自惜推名胜，山色朝来秀可餐。七十韶光似掷梭，生涯落拓半蹉跎。御炉香霭天边迥，花县春游梦里过。万里不堪双鬓雪，三繵尚愧一官多。年来差喜精神健，且向南楼寄啸歌。
乙亥元日·其一
作者：贾霖
朝代：清
体裁：七言律诗

踪迹浮沉愧挂冠，茂陵聊借一枝安。苍生自爱甘棠树，清宦偏宜苜宿盘。匣剑欲鸣终钦锷，韦编虽绝尚须看。宛陵自惜推名胜，山色朝来秀可餐。
乙亥元日·其二
作者：贾霖
朝代：清
体裁：七言律诗

七十韶光似掷梭，生涯落拓半蹉跎。御炉香霭天边迥，花县春游梦里过。万里不堪双鬓雪，三繵尚愧一官多。年来差喜精神健，且向南楼寄啸歌。
偶题
作者：贾霖
朝代：清

鱼游盆水阔，心踞画山巅。剔若疑无地，宽然别有天。闲人茶气味，诗客酒因缘。随意无求足，餐余一小眠。
归途
作者：贾霖
朝代：清

物外才知有岁华，身轻燕燕往来斜。数程晓月行窗远，一路青山看到家。真假漫分狐作虎，猜疑从讶雉为鸦。安心便道鱼郎误，何用桃源始见花。
老怀
作者：贾霖
朝代：清

扶衰懒是诀，出处是同科。唯有闲真肯，原无事可多。风云观物化，草木养天和。默默残编在，余龄勉切磨。
和徐仞千韵
作者：赖世良
朝代：清

蒲篇竹简度诸居，抱膝长吟守敝庐。两度秋风羁席帽，半窗明月照琴书。平生知己谁宾主，异日同寅诉实虚。车笠有盟君莫负，相逢携手一襟馀。
入横山沿途即景·其二
作者：赖世英
朝代：清

逼仄羊肠险，崎岖鸟道赊。溪深桥独木，泥滑径三叉。露重滋新笋，林深噪暮鸦。昂头行且住，犬吠有人家。
入横山沿途即景二首之ㄧ
作者：赖世英
朝代：清

奇峰形兀突，怪石状嶙峋。谷暗疑藏魅，禽鸣若唤人。萝藤垂栈道，莓藓绣荒津。世味尝甘苦，方知姜桂辛。
咏鼠
作者：赖世英
朝代：清

薰穴歌豳□孟冬，衣裳啮敝复穿墉。肥甘盗去犹他顾，忌器权将小忿容。
城陷入横山
作者：赖世英
朝代：清

未到横山日欲曛，一行童仆自成群。烟迷炮响乡心碎，猿啸鸦啼小径分。鸟道行迟头上月，羊肠步健足生云。如今为说城中事，浩劫茫茫不可闻。
幽栖
作者：赖世英
朝代：清

得此幽栖趣，真成世外天。筐浮沙见蟹，琴响树闻蝉。草阁无冬夏，藤床任起眠。个中閒日月，世界自神仙。
游白鹿洞
作者：赖世英
朝代：清

白鹿闻名久，居然小洞天。鹭江环霁色，厦港乱归船。远望家山渺，高吟旅思牵。此间无俗韵，愁绪付流泉。
游虎溪岩
作者：赖世英
朝代：清

鹭岛多名胜，虎溪别有天。冽泉飞漱玉，好鸟韵新弦。寺古存灵气，林深霭暮烟。登临兹一到，回首感何年。
郊望
作者：赖世英
朝代：清

平田草长变荒原，兵燹遭馀几剩村。云树苍茫迷远道，落花流水问无言。
剃头
作者：赖世观
朝代：清

搔首踟蹰散发时，刀光皎处鬓如丝。吕仙妙术今犹在，留作工夫世上奇。
悟道
作者：赖世观
朝代：清

半积阴功半读书，乾坤到处是吾庐。逍遥莫把尘牵住，洗涤聊将志畅舒。有酒醉眠明月窟，无吟含笑白云居。此身曾作登瀛梦，今日閒来看太虚。混元一气界三千，日月流行转大天。动植飞潜循自性，人生代谢几多年。惟留品节名长在，空费英雄策万全。世事做完空手去，后身未了续前缘。
悟道·其一
作者：赖世观
朝代：清

半积阴功半读书，乾坤到处是吾庐。逍遥莫把尘牵住，洗涤聊将志畅舒。有酒醉眠明月窟，无吟含笑白云居。此身曾作登瀛梦，今日閒来看太虚。
悟道·其二
作者：赖世观
朝代：清

混元一气界三千，日月流行转大天。动植飞潜循自性，人生代谢几多年。惟留品节名长在，空费英雄策万全。世事做完空手去，后身未了续前缘。
悲秋曲
作者：赖世观
朝代：清

淅沥虚声动高秋，寒风吹尽白蘋洲。征人塞外长相忆，极目天涯斜日流。自是一番萧瑟里，汉家景象万山愁。
感慨
作者：赖世观
朝代：清

英雄佩剑决从军，尽日谈兵不论文。韬略夙储诸葛亮，谁知犹叹国三分。
晚游西郊
作者：赖世观
朝代：清

晚村绿竹自萧疏，犬吠声中野老居。一笑相逢曾识面，谁知托迹半樵渔。夕阳西坠半孤村，鸟语声中树色翻。牧子横牛吹短笛，閒来坐看菜花园。园中种植地瓜多，野菜青青暮色过。地在城西三里外，茅庐聚首乐行窝。
晚游西郊·其一
作者：赖世观
朝代：清

晚村绿竹自萧疏，犬吠声中野老居。一笑相逢曾识面，谁知托迹半樵渔。
晚游西郊·其三
作者：赖世观
朝代：清

园中种植地瓜多，野菜青青暮色过。地在城西三里外，茅庐聚首乐行窝。
晚游西郊·其二
作者：赖世观
朝代：清

夕阳西坠半孤村，鸟语声中树色翻。牧子横牛吹短笛，閒来坐看菜花园。
有感
作者：赖世观
朝代：清

世衰已道微，风俗自今非。郁郁向谁诉，斯民叹靡依。避秦复无地，惆怅焉所归。徙倚西城下，孤踪吊落晖。
残冬夜饮
作者：赖世观
朝代：清

楼中尽醉不停杯，冷透幽香雪里梅。薄影初移帘上月，东风几日送春来。
水仙花
作者：赖世观
朝代：清

玉盏金盘霁月天，深宵醉向好风前。沙明水净神清冷，不染纤埃便是仙。嫩蕊娉婷出水开，冰肌玉质绝尘埃。神凝沙石清如许，惯向春风送馥来。
水仙花·其一
作者：赖世观
朝代：清

玉盏金盘霁月天，深宵醉向好风前。沙明水净神清冷，不染纤埃便是仙。
水仙花·其二
作者：赖世观
朝代：清

嫩蕊娉婷出水开，冰肌玉质绝尘埃。神凝沙石清如许，惯向春风送馥来。
游北郊
作者：赖世观
朝代：清

野旷天将晚，山边白鹭飞。池塘春水绿，渔父未曾归。
约游西湖
作者：赖世观
朝代：清

六桥烟景最宜诗，天竺飞来峰更奇。好是苏堤杨柳绿，明朝载酒与君期。
观潮
作者：赖世观
朝代：清

立身海上钓鱼台，尽日潮声去复来。漫说渔翁能遁世，风波满目打难开。
赋得人在蓬莱第一峰得峰字
作者：赖世观
朝代：清

蓬莱人不到，有客步仙踪。谔谔无双士，峨峨第一峰。振衣排玉笋，举袖摘芙蓉。近日丹梯接，书云碧落封。三千尘极目，两大象罗胸。最是登瀛路，弹冠庆协恭。
赋得春赖闰加添得春字
作者：赖世观
朝代：清

犹是东风转，浑添几度春。时兼天气闰，景写露华新。蝶使迷前恨，蜂媒话宿因。阳回饶上巳，斗指向双辰。隔树莺啼乱，疏帘燕掠频。烟深杨柳暗，雾重杏花匀。婪尾林中路，鳌头宴里人。料知桐叶绽，暮霭散香尘。
赋得桃红又见一年春得春字
作者：赖世观
朝代：清

忆昔桃源路，花红远近新。忽看千树丽，又见一年春。依旧风前笑，仍然井上匀。霞蒸幽隐地，锦簇艳阳辰。王母尝留迹，渔人几问津。漫教流水去，长此避嬴秦。
赋得霜叶红于二月花得霜字
作者：赖世观
朝代：清

一望红如许，枫林叶染霜。百花输艳色，二月逊新妆。映日疑脂抹，飘风似火扬。吴江波正冷，蜀道锦成坊。绝胜桃源丽，还超杏苑光。停车堪坐爱，疏影异群芳。
辛卯1891首春偕邱仙根工部长兄俊臣广文等游火山新岩
作者：赖世观
朝代：清

玉枕山中别有天，灵泉流火几千年。杖头日近回峰接，足下云生古洞连。鸟宿疏林巢对月，猿啼深坞树拖烟。钟声直透三清境，举首徘徊兴欲仙。石径盘旋策杖迟，新岩却比旧岩奇。层云远绕迷身际，万壑皆低俯首时。露竹频看抽稚笋，春花自放古虬枝。蓬莱有路无穷景，人入林中鸟不知。
辛卯1891首春偕邱仙根工部长兄俊臣广文等游火山新岩·其一
作者：赖世观
朝代：清

玉枕山中别有天，灵泉流火几千年。杖头日近回峰接，足下云生古洞连。鸟宿疏林巢对月，猿啼深坞树拖烟。钟声直透三清境，举首徘徊兴欲仙。
辛卯1891首春偕邱仙根工部长兄俊臣广文等游火山新岩·其二
作者：赖世观
朝代：清

石径盘旋策杖迟，新岩却比旧岩奇。层云远绕迷身际，万壑皆低俯首时。露竹频看抽稚笋，春花自放古虬枝。蓬莱有路无穷景，人入林中鸟不知。
闰中秋
作者：赖世观
朝代：清

两番佳节两中秋，三五团圆月复留。镜里前身今细认，天涯旧迹此重游。仍教桂影添诗思，又送蟾光入醉眸。远指清辉加减处，依然题句上层楼。
闺思
作者：赖世观
朝代：清

瑟瑟寒风起，秋鸿声不已。斜窗月色明，塞外人千里。
赋得朗朗如玉山行
作者：赖世贞
朝代：清

别具光明景，风流实契予。玉山行朗若，妙品恰温如。采药来仙路，寻师访道庐。此间无俗客，胜地不樵渔。石室烹经久，云衢蹑足初。其人堪比美，杂佩有琼琚。
赋得清明无客不思家
作者：赖世贞
朝代：清

远隔家乡久，悠悠乱我思。况当佳节至，更觉客心悲。泛梗怜飘泊，飞蓬怅别离。魂销沽酒市，肠断卖花时。风雨鱼书寂，关山蝶梦驰。萍踪千里外，屈指计归期。
和杨宝吾韵
作者：赖世陈
朝代：清

两鬓轻霜渐欲丝，驱车日暮怅何之。看花到眼翻新样，剪烛谈心有旧知。羁客羞弹冯子铗，愁人怕读楚些词。数行淡墨留题处，好作珍珠一串思。
蝉鸣黄叶汉宫秋
作者：赖世陈
朝代：清

汉苑人何在，秋声水一方。鸣蝉犹抱树，密叶早经霜。似共吟情老，先催暮色凉。草随深径绿，烟锁阁门黄。冷咽怜齐女，雄风忆武皇。苍茫连灞岸，凄切问长杨。鬓影瑶阶月，琴眠柘馆床。故宫三十六，鸦背几斜阳。
感事后四首
作者：赖承裕
朝代：清

么么坐大误迟回，未戮鲸鲵剖祸胎。碧海新图翻战斗，苍生残劫到霆雷。秉钧谁挽艰难局，泛驾思求跅弛才。旌节联翩开幕府，重臣仗钺已东来。
感事后四首
作者：赖承裕
朝代：清

穷檐涂炭坐吞声，愁绝台澎半壁倾。裹革未闻谁报国，投鞭翻诩又翻营。六州铸铁难成错，五利和戎望罢兵。寄语伤心诸父老，中原早自坏长城。
感事后四首
作者：赖承裕
朝代：清

蜃云瀰漫首重搔，城郭隳残落羽旄。却敌总戎都免冑，拍张诸将孰衔刀。空劳豹略占风角，唯见龙旗逐海涛。要塞连朝齐失险，却将砥柱仗灵鳌。
感事后四首
作者：赖承裕
朝代：清

连鸡形势本相关，海上楼船自往还。孰御长风擒颉利，岂容割地畀完颜。赡军夜听钱神啸，重赏朝辞勇爵颁。知否东南苦徵调，深闺嫠也泣刀环。
巡城口占
作者：赖时辉
朝代：清

矢尽粮空日，军心夜数惊。秋深宵柝冷，残月照孤城。万生终自溃，人力胜天工。戴贼挥螳臂，坚城未许攻。
潮春攻城解围志感
作者：赖时辉
朝代：清

潮春倡乱肆披猖，欲夺诸罗贼燄张。三载环攻围屡解，一心防禦锐难当。成城众志金汤固，破敌群情铁石强。团练义民殊死战，不愁矢尽与无粮。郡城咫尺若天涯，兵薄援稀敌似豺。不寐何愁宵有警，断炊遑恤灶无柴。和糠核饼充枵腹，遇难军官死满街。我励义民心勿馁，果然围解庆和谐。义勇堪嘉锡县名，自前众志已成城。连攻不落惟斯邑，屡困能通赖众擎。更有褒忠乡媲美，尽多赏恤泽荣膺。重重浩劫疲奔命，谱入新诗老泪横。
潮春攻城解围志感·其一
作者：赖时辉
朝代：清

潮春倡乱肆披猖，欲夺诸罗贼燄张。三载环攻围屡解，一心防禦锐难当。成城众志金汤固，破敌群情铁石强。团练义民殊死战，不愁矢尽与无粮。
潮春攻城解围志感·其三
作者：赖时辉
朝代：清

义勇堪嘉锡县名，自前众志已成城。连攻不落惟斯邑，屡困能通赖众擎。更有褒忠乡媲美，尽多赏恤泽荣膺。重重浩劫疲奔命，谱入新诗老泪横。
潮春攻城解围志感·其二
作者：赖时辉
朝代：清

郡城咫尺若天涯，兵薄援稀敌似豺。不寐何愁宵有警，断炊遑恤灶无柴。和糠核饼充枵腹，遇难军官死满街。我励义民心勿馁，果然围解庆和谐。
仙都观
作者：赖晋
朝代：清

是否麻姑迹，真仙未可逢。虚无传七夕，突兀老诸峰。尘网蟏蛸密，苔痕玉轴封。岁寒孤映日，独倚大夫松。
游青原山
作者：赖晋
朝代：清

飞入中州海外山，青原横列翠微间。地灵疏瀹三溪水，天老钳锤七祖关。梦寐人家灰劫尽，菩提树种土花斑。几年夜雨残僧席，挫折秋风古佛颜。
落星桥
作者：赖晋
朝代：清

轻风直扫五开蛮，烈火嘶风独往还。笑听金鸡鸣战垒，年年水咽大幽山。
凤邑大昆麓庄内福德祠前一带基地被庄众侵占百馀年耕作菜园开池筑厕嘉庆乙亥1815陈君廷瑜首唱捐赀劝解庄人为之清出众皆悦之
作者：赖河光
朝代：清

开疆乐土百馀年，秽恶何堪渎庙前。欲壮神光三尺地，更增物色一番鲜。堂开净域英灵普，社有馨香福泽绵。幸得成裘将腋集，庶几乡曲荷安全。
跋和斋陈先生甲戌年来庄截筒焚字
作者：赖纬光
朝代：清

制字成书上圣模，千金价值重于珠。挥毫自足垂为法，著楮何堪视若无。敬惜遗文期洁净，虔焚往迹戒沾污。和斋设立圆筒制，灰烬终教贝阙输。
凤邑傀儡山脚有溪曰排律其水甚大长流不绝原水路从北而出外溪突于嘉庆乙亥1815年溪门大塌水势直冲各处田园几变沧海大昆麓陈君廷瑜庄业也适瑜到即倡捐金赀劝勉番仔崙北旗尾埔头三庄业主均同捐金令佃人累石筑堤阔一丈馀长五六丈于是各处田园无致被水冲陷亦全无派累佃农分毫故庄人喜之而作此诗
作者：赖纯光
朝代：清

为障狂澜累石头，保全庐井免横流。和虞叠载怀襄患，且庆丰年黍稻谋。不是捐金资倡始，安能决水易田畴。他时结伴坚堤上，须把苏公姓字留。
冬日登八卦山
作者：赖绍尧
朝代：清

晨登八卦山，信美风景别。气和天宇澄，兹游固佳绝。冬令行春温，万汇忘惨冽。嘉木蔚成林，欣欣相媚悦。涧草复青青，山花况未歇。谁知造化心，正气有肃杀。羡彼兰蕙姿，含芬老岩穴。时来苟不荣，运倾或未折。感喟遂成章，持以奉明哲。
即席与痴仙幼春咏怀
作者：赖绍尧
朝代：清

吾慕鲁仲连，东海著高节。吾慕黄绮辈，商山标遗烈。人生贵适志，皎皎非高洁。出世忌太淡，入世忌太热。膏明终见煎，草劲还遭折。所以古圣贤，保身守明哲。不违性所安，不求世所悦。亦隘亦不恭，庶以藏吾拙。
台中访傅鹤亭陈枕山二君
作者：赖绍尧
朝代：清

数载惊暌隔，相看各问年。形容怜我瘦，文笔羡君妍。近市心偏野，能閒俗亦仙。赠投无别物，袖里有新篇。
哭蔡启运社长
作者：赖绍尧
朝代：清

诗星一夜坠光芒，湖海同声哭蔡襄。文彩风流今未已，飞扬跋扈我犹狂。敢凭后死雄坛坫，欲起先生质瓣香。穗帐不亲坟草宿，招魂谁为觅巫阳。
哭蔡启运社长
作者：赖绍尧
朝代：清
体裁：七言律诗

诗星一夜坠光芒，湖海同声哭蔡襄。文彩风流今未已，飞扬跋扈我犹狂。敢凭后死雄坛坫，欲起先生质瓣香。繐帐不亲坟草宿，招魂谁为觅巫阳。
图南行送烈堂内弟南游
作者：赖绍尧
朝代：清

君不见，鲲鹏变化几千里，顷刻抟风任迁徙。朝游溟渤夕天池，大人豹变亦如此。毗舍耶外婆娑洋，指南针指向南航。大地旧闻称富媪，新洲今已号仙乡。土壤膏腴民力裕，犹认郑和栖泊处。舳舻远接太平洋，物产近凌西印度。百年政教属西欧，眼见东邻势力侔。不特蛮酋齐屈膝，行看骄子亦低头。廿纪移民新政策，共道南进尤宜北。已敷文教暨南邦，又树声威震南国。况闻启土辟山河，大半闽峤越隽多。此去同文更同种，信知地利兼人和。我歌南风送君去，一篇权作南征赋。他时返棹得南琛，翠羽明珠不知数。
寄题谢颂臣先生生圹
作者：赖绍尧
朝代：清

男儿生不能裹尸马革事穷边，立功万里勒燕然。又不能隐形服气归神仙，白日尸解升青天。当学漆园傲吏委形骸，下饲蝼蚁上乌鸢。不尔亦当将身化猿鹤，日与虫沙相周旋。人生世上疣赘耳，溃痈决后均茫然。达人方寸喻此理，一视死生无流连。叹彼仆仆堪舆者，槁项黄馘真可怜。吾友颂臣更豪放，未死先为埋骨圹。科山山下筑生坟，前祖后妻相依傍。坟成鸡黍邀故人，走也未往神先送。万里驰词拟赠君，未敢长歌将哭当。曾闻孔圣言，死骨当速朽。肉体非黄金，不坏亦何有。又闻宗教家，灵魂乃为宝。身壳本六尘，火之无不可。先生儒学探天机，旁通禅理兼能诗。馀事间及青乌术，葬经岂受古人欺。或疑身后经营计太早，不过平时妄塞悲。数首生挽渊明诔，一篇生祭楚人辞。他年路过科山麓，我欲招魂一问之。
弱水
作者：赖绍尧
朝代：清

隔绝蓬山日倚闾，迢迢弱水一封书。上言努力加餐饭，中有相思慰索居。独唱愔愔谁和汝，绮怀渺渺转愁余。无端错把洪乔怨，欲托灵犀当鲤鱼。
次韵答梅樵见赠
作者：赖绍尧
朝代：清

君不见嵇康性懒好奇癖，头面不洗动经夕。忽然锻灶学养生，思向瀛洲煮白石。神仙怪诞亦何为，吊古山阳馀故宅。怜君两度值沧桑，十载海天滞魂魄。当涂典午事须臾，天教险巇增阅历。近者诛茅卜仙郊，一卷农书手不释。兴酣直欲无古人，美酒一斗诗盈百。绝交拟致山公书，甘贫未肯呼将伯。明朝约我相过从，草堂为君生颜色。
次韵答痴仙
作者：赖绍尧
朝代：清

骐骥伏盐车，穷年困衔勒。一朝度虞阪，盘盘上青石。驽马顾之笑，惊魂更丧魄。伤哉辕下驹，何异笼中翮。多君竹林逸，清谈间悲唶。自作颂酒文，荷锸日随侧。倒扶玉山嵇，穷浇垒块籍。酒中诚可逃，有托非沉溺。把臂同入林，相顾无愠色。知章马作船，白也诗无敌。鏖诗斗酒间，翳我终怯力。昨者示我弱，覆杯谢宾客。谓渠有良箴，忠谏耳勿逆。人世筑糟丘，九泉争点滴。纷纷醉梦中，生死成今昔。何必学淳于，一斗一石亦。我时颇疑君，谬诞听岂得。曲生虽非友，未至类盗贼。止之或暂佳，绝之恐非策。再拜受昌言，吾志不可易。
游八堡圳水源感作
作者：赖绍尧
朝代：清

朝溯浊水头，暮沿浊水流。浊水汹涌无今古，导源乃自触口之山湫。就中引水筑堤闸，下溉万顷良田畴。百年乐利生玩愒，农病乃始为官忧。磺溪有司古遗爱，关心民瘼西门俦。昨日发书徵父老，欲以舆论参民谋。愧予南亩一袯襫，时从父老讲锄耰。曾闻晚禾重节候，耕种不得逾清秋。愿藉堤防出众力，速兴水利祛民愁。穰穰禾黍慰私祝，高歌同咏满车篝。
秋尽
作者：赖绍尧
朝代：清

霜风谡谡度空林，重九才过岁又侵。感遇未成芳草句，悲秋肯拟槁梧吟。消磨白发非初志，睥睨青樽起壮心。漫道床头无长物，篱边尚有万黄金。
落花
作者：赖绍尧
朝代：清

匆匆百五好韶光，不信花飞有底忙。一缕香魂随逝水，连天红雨作啼妆。海棠未见梅行聘，桃树难教李代僵。草就绿章无处诉，含冤我欲问巫阳。烟雨迷濛夕照昏，满园春色带啼痕。桃花空说三千岁，苦楝刚逢廿四番。即有綵丝难系命，断无玉琯可回温。茫茫瘴海凭飞渡，可念维摩病掩门。
落花
作者：赖绍尧
朝代：清

是空是色想非非，才逐春来又送归。委地从教风雨妒，漫天疑作劫灰飞。不仁造物陈刍狗，有恨江山带落晖。寂寂园亭朝复暮，忍看红瘦绿偏肥。
落花·其一
作者：赖绍尧
朝代：清
体裁：七言律诗

匆匆百五好韶光，不信花飞有底忙。一缕香魂随逝水，连天红雨作啼妆。海棠未见梅行聘，桃树难教李代僵。草就绿章无处诉，含冤我欲问巫阳。
落花·其二
作者：赖绍尧
朝代：清
体裁：七言律诗

烟雨迷濛夕照昏，满园春色带啼痕。桃花空说三千岁，苦楝刚逢廿四番。即有綵丝难系命，断无玉琯可回温。茫茫瘴海凭飞渡，可念维摩病掩门。
送献堂旭东如桢三君之中国
作者：赖绍尧
朝代：清

低首樊笼貉一丘，飘然忽作御风游。鲲鹏变化渺千里，鸾凤翱翔隘十洲。大海珊瑚凭网取，小山丛桂漫淹留。年来我亦伤幽废，欲附沧溟泛钓舟。
送陈瘦云之禹域
作者：赖绍尧
朝代：清

橐笔初为万里游，春风一棹入神州。海天袖手看龙战，宗社伤心有鬼谋。尽有新诗题到处，虽非吾土且淹留。此行若过汉阳渡，吊古先翻鹦鹉洲。
酒中放歌
作者：赖绍尧
朝代：清

君不见，晋魏之间多风流，刘公放诞阮公愁。刘公作词颂酒德，天真烂熳与天游。解酲五斗无不可，随身一锸何所求。阮公咏怀词慷慨，八十馀篇多烦忧。有时忽作穷途哭，六旬大醉不能休。此中哀乐各有癖，偶然以酒忘形役。人生世上值艰虞，二公之技谁接迹。我从百代溯风骚，中夜起舞忽悲歌。倾壶且作十日饮，酒痕不敌泪痕多。螟蛉蜾蠃半天下，白眼相看奈汝何。
挽张之洞联
作者：赖际熙
朝代：清
体裁：联

昔为苏长公，曾以奇才荷嘉许；今之韩魏国，能安大计在从容。
十三日蓟州早发
作者：赛尔登
朝代：清

边城晓色耐人看，六月岚光著体寒。舞鹤楼中好风景，十年前此驻征鞍。
幽壑
作者：赛尔登
朝代：清

幽壑无人迹，危峦有石台。峰环疑路转，云破想天开。急隼抟风起，惊麑见客回。临流时一啸，山鬼莫相猜。
游烟霞窟退翁亭
作者：赛尔登
朝代：清

入径凝眸望，清流绕树飞。草深遮马足，花老扑人衣。莺啭尘心净，亭幽俗客稀。退翁如可作，同采碧山薇。
春日病起送陈皋甫张小山之皖
作者：赛开来
朝代：清

丝雨霏霏日望庚，小窗吟苦句难成。人于久病偏愁冷，天为衰龄特放晴。百岁光阴如过客，一年时节又清明。故人喜说皆强健，肯为贫官到皖城。
读四溟山人集怀计甫草先生
作者：赛开来
朝代：清

眇目山翁谢四溟，邺城风雨太飘零。黄金肯筑诗人墓，见说吴江计改亭。
镇淮楼
作者：赛开来
朝代：清

鼓角重关地，干戈百战场。风云挟淮泗，兵火半齐梁。塔影摩空尽，江流绕郭长。疏林看木落，秋思入苍茫。
怀吕浩然
作者：赛德遇
朝代：清
体裁：古风

西风催木落，江南人未归。孤篷系长干，客中何所为。遥峰沉白日，空江余清晖。怅望意不释，半夜开荆扉。
常山别同年王莪园太守
作者：赛都
朝代：清

兰谱同心共几年，琴尊今日对离筵。梦回春草池边路，人隔桃花洞口天。六诏风烟新紫绶，三朝人物旧青毡。门前一道滹沱水，锦字时凭赤鲤传。
早秋有客过访村居
作者：赛音布
朝代：清

湖天高卧动经年，酌客高吟桂树篇。有地漫开徵士径，无家聊种故侯田。蒹葭玉笛秋云远，埤堄金笳暮景悬。碧草锦湍明石路，杖䔧相送出墟烟。
早秋有客过访村居
作者：赛音布
朝代：清
体裁：七言律诗

湖天高卧动经年，酌客高吟桂树篇。有地漫开徵士径，无家聊种故侯田。蒹葭玉笛秋云远，埤堄金笳暮景悬。碧草锦湍明石路，杖藜相送出墟烟。
杜晓峰出塞
作者：赛音布
朝代：清

龙庭余旧到，送子泪沾衣。风定树犹怒，日高霜正飞。啸阴山鬼过，叫月野驼归。常使心魂感，还家梦亦稀。
秋日过万枫庄
作者：赛音布
朝代：清

愁能花处失，病每酒边强。杖策远宁惜，扶儿醉不妨。闲云归有处，野鸟下无方。尚忆陶彭泽，生涯尽一觞。
秋郊
作者：赛音布
朝代：清

犬吠茅茨见掩扉，数家村落澹斜晖。寒生绝塞征鸿急，秋入平原猎马肥。野火远摇荒堡动，水云低傍禁城飞。蓟门自古风霜早，八月萧萧木叶稀。
赠别沈方舟
作者：赛音布
朝代：清

溪云随天风，聚散不可常。越鸟东南飞，谁能忘故乡。命酒结欢娱，晤言心徬徨。会合人自好，离别人自老。仰瞻双飞翼，颉颃向晴昊。
赠吴四师牧
作者：赛音布
朝代：清

少小负奇气，长为边塞游。合围秋射虎，聚宴夜椎牛。几夺匈奴帜，曾分天汉忧。即今年七十，不肯解吴钩。
重阳后一日独酌
作者：赛音布
朝代：清

朋赏一时尽，寒花不改芳。老夫能复醉，今日亦重阳。沧海风波阔，青云鬓发苍。萧然安退路，三径意何长。
野店
作者：赛音布
朝代：清

暝色带行旅，一镫方照门。黑沈关塞路，孤著别离魂。溪月射梁白，山风吹树喧。客心与寒鸟，忽忽欲飞翻。
晚泊天门山
作者：赵㟲
朝代：清

孤舟逢日暮，晚宿傍山青。寒月三更出，长江一带明。病中添客泪，梦里落潮声。何处栖飞鸟，萧萧万里情。
扳倒井
作者：赵一德
朝代：清

君不见滹沱河中水不冰，一夕严寒冻合成。又不见营头星堕夜不明，坏云如山压贼营。帝王有真百灵顺，醴泉涌出更相印。昆阳南去大道边，井泉流出水涓涓。白水真人曾饮此，麦饭芜亭一例传。麦饭芜亭不可见，井畔巍峨犹有殿。入门肃拜吊斜阳，兴衰屡感沧桑变。东洛宫阙久成尘，铜驼陌上野草春。空余古井溶溶水，千秋留济往来人。
会稽道中
作者：赵一清
朝代：清

收拾棋枰与酒铛，溪山到处眼偏明。雨来梅子黄时候，人在山阴镜里行。款款竹舆经野渡，濛濛云气抱孤城。何缘得遂田居约，草服黄冠作耦耕。
挽彭玉麟联
作者：赵三星
朝代：清
体裁：联

只手扭半壁江山，鲸鳄猖狂，悉资弹压，威望震华夷，只因海虏未除，和局终遗元老憾；一身化九天星斗，乾坤惨澹，徒剩勋名，丧亡同考妣，太息涓埃莫报，感恩无限健儿情。
听琴
作者：赵三麒
朝代：清

凉风宜晚集，灯火夜堂沉。吴客鼓《兰操》，临风写意深。露桐应下叶，秋鹤欲投岑。此调久沦寂，闻之开素襟。
夜坐有作
作者：赵三麒
朝代：清

明灯倦修夜，清言谁与晤。虚牖响悲风，寒月出高树。凄凄四野鸿，矫矫云中鹜。岁月漫迁徂，此生却虚度。归养计未成，徙倚伤迟暮。
衡山
作者：赵三麒
朝代：清

嵯峨南尽楚江天，七十余峰路几千。铜柱挂云堆汉表，祝融看日起山巅。金书玉简从谁得，石鼓朱陵不似前。极目衡阳千万水，每闻鸿雁一凄然。
九日杂咏
作者：赵与楩
朝代：清

寒食吊之推，端阳悲郢客。如何重九日，不祀陶彭泽？
失题
作者：赵丹书
朝代：清

名元声振贯天涯，峭汛迁居姓氏赊。代远年湮岂世德，谱残人散繄谁家。
丁酉端月偕章次白过孝慈庵用俍亭禅师夜过半亩居诗韵呈青雨上人
作者：赵之琛
朝代：清

落日照城阴，烟树覆茅屋。阿师坐高堂，焚香惬幽独。清兴发清吟，散笔写散木。几案净无尘，胸怀虚若谷。我来避喧嚣，对此称快足。莫嫌半亩宽，世界藏一粟。
倪烈妇墓华表联
作者：赵之琛
朝代：清
体裁：联

碧水冷银瓶，祠近岳家追孝媛；青山标石碣，墓临孙氏聚贞魂。
再去温州蔡枳篱同年以诗赠行依韵答之己巳十一月初一日也
作者：赵之谦
朝代：清
体裁：古风

贪夫宜徇财，烈士悔徇名。求财与市名，溪壑瘉不盈。身存则蠖屈，言大为鲵鲸。先难后无获，岂为求非诚。通辞既款款，卜兆见庚庚。自古有穷途，偏续阮步兵。吞声求海曲，忍发惊人鸣。既来悔不去，将去悔此行。我足不自裹，何当怨榛荆。乞米得握粟，施者等坻京。非敢谢嗟来，幸不系死生。蔡子我同岁，长我为我兄。喜我远方来，怜我侬且伧。赠我五百字，囊以诗为倾。纂组审周密，揩击动噌訇。离人感吹笛，隅坐逢弹筝。我今别子去，石田尚可耕。但恐荒所业，中夜犹怦怦。饱暖失长策，咿唔留短檠。死豹终爱皮，过雁自有声。戴天见北极，御风及东瀛。所苦不能饮，独醒非解酲。偏同醉梦中，出话违世情。媚骨天靳我，嗫嚅事屏当。虫鸟记翰螒，草■识蓱苹。无能谈性道，操术难变更。皂白何愦愦，眯色非使盲。轻重焉可欺，执权折厥衡。生曾历灾难，分不当公卿。命蹇畴与造，人老成非精。矜此七品官，远过万里程。为郎坐无资，废弃事易明。方枘入圆凿，一纵交数横。为庸不受直，谓我心难平。朔风扰客眠，触物徒鏦铮。焦卷忽得雨，岂有桑羊烹。愆期负良媒，长愧蚩蚩氓。不尖逊古弼，所短殊晏婴。俯仰道已拙，兀奡身终轻。临歧重太息，此愿将无成。负气绝俗累，述穷学官清。一游误雁荡，三过别鹿城。问子大荆道，惶恐与丁令。新潮浃水长，自与人送迎。厌作海上沤，愿为幽谷莺，感子赠我言，我歌与子赓。各有文字累，往复劳仆伻。未信五恨彭，且受三乐荣。为贫固非病，筮困德在亨。明年傥相见，同餐秋菊英。
再去温州蔡枳篱同年以诗赠行依韵答之已巳十一月初一日也
作者：赵之谦
朝代：清

贪夫宜徇财，烈士悔徇名。求财与市名，溪壑瘉不盈。身存则蠖屈，言大为鲵鲸。先难后无获，岂为求非诚。通辞既款款，卜兆见庚庚。自古有穷途，偏续阮步兵。吞声求海曲，忍发惊人鸣。既来悔不去，将去悔此行。我足不自裹，何当怨榛荆。乞米得握粟，施者等坻京。非敢谢嗟来，幸不系死生。蔡子我同岁，长我为我兄。喜我远方来，怜我侬且伧。赠我五百字，囊以诗为倾。纂组审周密，揩击动噌訇。离人感吹笛，隅坐逢弹筝。我今别子去，石田尚可耕。但恐荒所业，中夜犹怦怦。饱暖失长策，咿唔留短檠。死豹终爱皮，过雁自有声。戴天见北极，御风及东瀛。所苦不能饮，独醒非解酲。偏同醉梦中，出话违世情。媚骨天靳我，嗫嚅事屏当。虫鸟记翰螒，草{草草}识蓱苹。无能谈性道，操术难变更。皂白何愦愦，眯色非使盲。轻重焉可欺，执权折厥衡。生曾历灾难，分不当公卿。命蹇畴与造，人老成非精。矜此七品官，远过万里程。为郎坐无资，废弃事易明。方枘入圆凿，一纵交数横。为庸不受直，谓我心难平。朔风扰客眠，触物徒鏦铮。焦卷忽得雨，岂有桑羊烹。愆期负良媒，长愧蚩蚩氓。不尖逊古弼，所短殊晏婴。俯仰道已拙，兀奡身终轻。临歧重太息，此愿将无成。负气绝俗累，述穷学官清。一游误雁荡，三过别鹿城。问子大荆道，惶恐与丁令。新潮浃水长，自与人送迎。厌作海上沤，愿为幽谷莺，感子赠我言，我歌与子赓。各有文字累，往复劳仆伻。未信五恨彭，且受三乐荣。为贫固非病，筮困德在亨。明年傥相见，同餐秋菊英。
舟泊石门忆事有作
作者：赵之谦
朝代：清

黄叶村庄路莫知，当时坏壁剩题诗。阶前片石曾无主，偏有人争吴六奇。盦无风木墓空存，百轴观音一夕燔。辨利藏真闻尚在，归舟恰入艮山门。洛闽正学伪殷顽，讲习堂余水一湾。空腹高谈焉取信，敬观禹鼎识神奸。一拳紫石力能扛，异事何来瓦塔双。此日可能惊伯有，我曾深夜辨经幢。
舟泊石门忆事有作·其一
作者：赵之谦
朝代：清

黄叶村庄路莫知，当时坏壁剩题诗。阶前片石曾无主，偏有人争吴六奇。
舟泊石门忆事有作·其三
作者：赵之谦
朝代：清

洛闽正学伪殷顽，讲习堂余水一湾。空腹高谈焉取信，敬观禹鼎识神奸。
舟泊石门忆事有作·其二
作者：赵之谦
朝代：清

盦无风木墓空存，百轴观音一夕燔。辨利藏真闻尚在，归舟恰入艮山门。
舟泊石门忆事有作·其四
作者：赵之谦
朝代：清

一拳紫石力能扛，异事何来瓦塔双。此日可能惊伯有，我曾深夜辨经幢。
感春
作者：赵亨钤
朝代：清

一例春光发旧枝，长松古柏独迟迟。东风亦有偏吹处，桃李无言尔自知。
谒武乡侯祠
作者：赵亨钤
朝代：清

南阳肃拜卧龙祠，怀古苍茫有所思。三聘就徵莘野侣，千秋知己杜陵诗。功名管乐卑无论，鱼水君臣乐可知。明日襄阳又投宿，更无泪洒岘山碑。
重阳日唐梧庄置酒于临佛阁醉后题壁
作者：赵亨钤
朝代：清

豪宕谈心剧有情，天涯高会两忘形。孤帆远浦秋无极，细雨斜风酒易醒。宦海同心伤落寞，玄都旧树半雕零。醉中误解君谟句，青眼看人万里青。
贺张百熙60寿联
作者：赵从炳
朝代：清
体裁：联

处中履和，贵寿无极；辅政扶德，真廉之师。
挽张百熙联
作者：赵从蕃
朝代：清
体裁：联

德业蕴辉光，学者仰之，如泰山北斗；衡湘毓灵秀，诗人咏旃，曰生甫及申。
独山州衙联
作者：赵从谊
朝代：清
体裁：联

茅屋三间，坐由我，卧由我；里长一个，左是他，右是他。
井陉道中
作者：赵仑
朝代：清

夹道万峰齐，劳劳信马蹄。关连函谷北，山入太行西。积雨征衣黯，危岩客路迷。瞻云空有泪，不敢忆幽栖。
金山
作者：赵仑
朝代：清

一柱砥中流，三峰望里收。山光无地接，塔影与波浮。鸥鹭思依榻，江潮欲上楼。钟声何处是，隔岸听悠悠。
宿渔蒲
作者：赵以文
朝代：清

渔浦乘潮泊，蒲帆卷暮烟。孤舟斜划水，危塔远撑天。客路方经日，离情似隔年。凄然成野宿，愁梦绕江边。
桃花岭
作者：赵以文
朝代：清

暮宿岭下村，晓度村边岭。危磴多盘纡，群峰竞秀颖。层叠耸崚峋，周遭俯清迥。肩舆一径通，亭午欣跻嵿。石乱溪泉喧，烟深崖树暝。古藤垂复缠，苦竹欹且挺。回看晓来途，苍茫隔云影。阴风欻吸来，寒气侵衣领。空忆桃花春，萧萧山谷冷。冲寒陟崎岖，局蹐不遑骋。心神已屡惊，吁嗟乎险境。如彼九折坂，乘险语堪省。长啸《归去来》，明湖理烟艇。
梦归吴山自钟翠亭过半月池访居云处士得一涧落花春水漫数峰残照野云间之句醒而足之
作者：赵以文
朝代：清

故人何处掩柴关，只在松阴鸟语间。一涧落花春水漫，数峰残照野云间。偶耕已负林中叟，识路空怜梦里山。握手他时成一笑，萧萧相对鬓毛斑。
旅次卧病得家书却寄
作者：赵似祖
朝代：清

绳榻相扶形影单，满庭落叶夕阳残。病深生死真难料，客久风霜倍觉寒。忽有家书问消息，仍将旅况写平安。高堂白发垂垂老，省得开封掩泪看。
田横岛石砚歌
作者：赵似祖
朝代：清

田横兄弟能得士，五百英雄同日死。苍茫孤岛葬英魂，夜夜灵风吹海水。水中突兀生云根，碧血斑斑浸清泚。落日寒潮没远空，老蛟捧出霞天紫。阴云泼墨黯黯飞，鱼龙呵护终不毁。有客探胜游东莱，携归置我乌皮几。摩挲三叹秋气高，义士精发今在此。燃镫阴夜光青荧，振笔疾书惊且起。笔端恍惚鬼神来，口噀海涛落满纸。
秋月宿嵩山禅院
作者：赵似祖
朝代：清

石笏碧嶙峋，松关夜色新。凉秋变霜露，高阁带星辰。树老偏横路，僧寒不近人。翻经然佛火，顿欲解声尘。
夜雨偶成
作者：赵佑
朝代：清

蚩尤声骄撼山动，压户黑云扃澒洞。布被忽生夜半寒，一雷惊破尘埃梦。如绳檐溜冲阶鸣，列缺过窗时一明。万条银竹喧未已，明日起看山涧平。
登石鼓山
作者：赵佑
朝代：清

廿四奇中第几峰，寻声远上翠芙蓉。谁能文字摹周籀，自有噌吰配石钟。晴日作雷闻隐隐，断厓过雨响淙淙。莫辞踏遍莓苔滑，残碣摩挲到下舂。
雨中下风门书所见
作者：赵佑
朝代：清

山居苦雨常怨咨，冒雨行山山转奇。始叹造物有真境，未从阅历那得知。朝辞雾窟下风门，高低冥迷白昼吞。曲崖通线近乍怖，飞涧争亹远已喧。？？不断峗㞦积，千百奔洪相漰湱。耳駴目眩应接忙，尽若排帘或裂帛。逶迤渐及云路亭，一泉濆涌尤珑玲。牙排二拒束不得，卷作白点落空冥。有若灌顶散醍醐，又如千斛撒明珠。老龙喷雪张鳞甲，玉女翻盆碎唾壶。层层倒泻几寻丈，非瀑非槛无名状。不知其源在何许，磴危藓滑不可上。忆昨来时未经见，幻忽端因雨中见。此行颇觉快新获，崎岖历尽有余善。
雨中下风门书所见
作者：赵佑
朝代：清
体裁：古风

山居苦雨常怨咨，冒雨行山山转奇。始叹造物有真境，未从阅历那得知。朝辞雾窟下风门，高低冥迷白昼吞。曲崖通线近乍怖，飞涧争亹远已喧。𡸗𡶥不断峗㞦积，千百奔洪相漰湱。耳駴目眩应接忙，尽若排帘或裂帛。逶迤渐及云路亭，一泉濆涌尤珑玲。牙排二拒束不得，卷作白点落空冥。有若灌顶散醍醐，又如千斛撒明珠。老龙喷雪张鳞甲，玉女翻盆碎唾壶。层层倒泻几寻丈，非瀑非槛无名状。不知其源在何许，磴危藓滑不可上。忆昨来时未经见，幻忽端因雨中见。此行颇觉快新获，崎岖历尽有余善。
焦山古鼎歌
作者：赵佑宸
朝代：清

昔我视学圣人邦，获观礼器心则降。丁卣已爵灿成列，奇文斑驳声琤瑽。今我出守来京口，又见周鼎神为？。形奇制古非近玩，云雷周匝光黯䵨。史游皇象不复作，后儒窥测皆莛撞。世惠无专文互异，辨论啧啧徒纷哤。抉剔根本赖博雅，新城诗笔健能扛。惟王召史册南仲，颇侧弗作为骏厖。用锡彤矢戈雕戟，銮旂鋚勒干矛鏦。篆铭在腹永宝用，想见人厚工亦庞。有明青词恣饕餮，负之而去西渡江。云烟过眼覆公餗，巧取豪夺何愚蠢。神物岂为权贵用，言归净土伴经幢。钤山已同冰山倒，焦山终古长崆㟅。我来管领行自愧，会当与汝居空谾。摩挲吾亦爱吾鼎，赖汝永永镇惊泷。
焦山古鼎歌
作者：赵佑宸
朝代：清
体裁：古风

昔我视学圣人邦，获观礼器心则降。丁卣已爵灿成列，奇文斑驳声琤瑽。今我出守来京口，又见周鼎神为𢥠。形奇制古非近玩，云雷周匝光黯䵨。史游皇象不复作，后儒窥测皆莛撞。世惠无专文互异，辨论啧啧徒纷哤。抉剔根本赖博雅，新城诗笔健能扛。惟王召史册南仲，颇侧弗作为骏厖。用锡彤矢戈雕戟，銮旂鋚勒干矛鏦。篆铭在腹永宝用，想见人厚工亦庞。有明青词恣饕餮，负之而去西渡江。云烟过眼覆公餗，巧取豪夺何愚蠢。神物岂为权贵用，言归净土伴经幢。钤山已同冰山倒，焦山终古长崆㟅。我来管领行自愧，会当与汝居空谾。摩挲吾亦爱吾鼎，赖汝永永镇惊泷。
镇江赵氏宗祠联
作者：赵佑宸
朝代：清
体裁：联

八百年聚族于斯，宋室同传宗室表；二千石分符到此，明州来谒润州祠。
镇江赵氏宗祠联
作者：赵佑宸
朝代：清
体裁：联

虽有周亲，不如我同姓；谁谓朱远，率乃祖攸行。
秋草
作者：赵作肃
朝代：清

萋迷仍是旧蓬门，独有寒螀拥露根。已断池塘春夜梦，空余野烧古原痕。遥连红树千林色，犹藉黄花九日樽。曾是昔游人醉处，不堪霜冷忆王孙。
会同县
作者：赵作舟
朝代：清

巫山潭接九溪通，溪水沿洄路不穷。白社青陂知近远，钟声鸟语半山中。
望彭泽
作者：赵作舟
朝代：清

初日衔彭蠡，江光带远峰。乱云低负郭，半岭近闻春。石窦荒村屋，林间古寺钟。柴桑望不远，五斗意还慵。
望彭泽
作者：赵作舟
朝代：清
体裁：五言律诗

初日衔彭蠡，江光带远峰。乱云低负郭，半岭近闻舂。石窦荒村屋，林间古寺钟。柴桑望不远，五斗意还慵。
雨夜
作者：赵作舟
朝代：清

疏雨潇潇响乱蛩，回肠曲曲转无从。书来鸿雁家千里，梦入乡山路万重。意气未随金共尽，风尘那复玉为容。不堪伏枕秋声外，听遍南楼五夜钟。
偕杨蓉裳农部同至草堂祀黄文节公生日
作者：赵佩湘
朝代：清

结伴城南去，来寻旧草庐。觞称山谷寿，人集杜陵居。翠展墙头竹，红翻水面蕖。关心年谱缺，谁为补全书。
刀鱼
作者：赵佩湘
朝代：清

又有珍鲜入市曹，晴波跃跃见银刀。及锋新许庖人试，弹铗休誇食客豪。戏水几时穿密网，隔江随处划飞涛。都应昔日专诸馈，留得馀生供老饕。
华阳洞
作者：赵佩湘
朝代：清

华阳福地南朝旧，继隐真人共溯陶。桂殿三层凌碧汉，松林一带卷晴涛。鹿眠洞口烟光暝，鹤舞山前月影高。宰相神仙空想像，郁冈馆里首重搔。
学小楷口占
作者：赵佩湘
朝代：清

劣不成行字半斜，低头空自笑涂鸦。拈毫羞被旁人见，故向晴窗下碧纱。
寄家书
作者：赵佩湘
朝代：清

一纸家书抵万金，拈毫欲落又沈吟。几多情绪言难尽，且把平安慰客心。
忆姊
作者：赵佩湘
朝代：清

九秋时节近重阳，一别三年枉断肠。问我诸姑及伯姊，喜从客邸返家乡。贪谈近事忘朝栉，互诉相思怯夜凉。聚首方新又言别，可怜分袂太仓皇。
忆綵衣妹
作者：赵佩湘
朝代：清

忆昔订苔岑，相逢惬素心。怜君方病久，待我独情深。近况书中语，离怀梦里寻。临行赠罗帕，珍重到如今。
接家书
作者：赵佩湘
朝代：清

家书未到频先盼，乍接家书怯细看。莫道纸长嫌话短，客乡幸喜报平安。
春日忆家大人都门
作者：赵佩湘
朝代：清

翩然拜别黯消魂，廿载长怀抚育恩。客久转愁归里闬，梦长犹是恋晨昏。自嗟今世非男子，欲问承欢仅弟昆。莫道人间生女好，牵衣情绪正难言。
深秋夜坐自然庵
作者：赵佩湘
朝代：清

依山结屋自然幽，茶半香初月上钩。雁阵人惊秋信至，鹤巢花藉夕阳留。一棚松影当窗护，千顷江流对面收。闲坐僧寮参妙谛，忘机我欲狎沙鸥。
红梅
作者：赵佩湘
朝代：清

几枝疏影自横斜，无限娇姿映碧纱。漫把燕脂留粉本，错疑鹤顶染丹砂。罗浮春梦迎朝旭，处士诗情绚晚霞。只恨冰魂太清冷，故将薄晕染铅华。
约蓉姊不至以诗询之
作者：赵佩湘
朝代：清

君来何事更迟迟？知否思君十二时。欲问情由呼弱婢，位传书信寄新诗。岂因刺绣翻时样，故遣裁笺订后期。独倚楼头重盼望，此衷岑寂有谁知？
赠扬州李海峰
作者：赵佩湘
朝代：清

斗山回忆廿余年，两世相依思渺绵。藉藉文明齐北海，飘飘诗句继青莲。凌云愿遂天衢上，映雪功深几案前。更喜承先能养志，重闱还有地行仙。
侣台弟以悼妻哭子诗索和，憔悴婉笃，情有不能已者，余欲发乎情而裁之以义也，辄有是作
作者：赵俞
朝代：清

至痛君难割，前型我所师。延陵于礼合，奉倩太情痴。尚有君亲重，休为儿女悲。节哀宜引义，不敢再题诗。
侯官陈省斋编修自辽左入都率尔投赠
作者：赵俞
朝代：清

才名弱岁冠群贤，岂料遭逢坎壈缠。陷贼曾修衣带表，投荒竟谪夜郎天。君恩衰白全要领，物论雌黄待简编。苏李于今皆返国，细将心迹诉当年。
古风三首
作者：赵俞
朝代：清

弧矢用威敌，还为奸宄利。苍姬六典书，莽新实阶厉。国息既薮慝，况乃肉刑议。后圣师前古，专在行仁义。本同末则殊，沿革随时世。孟轲今复起，亦不讲井地。未闻书契作，仍可结绳治。圣人大法天，亦行所无事。鸿纤列万品，一一自禀赋。削觚使就规，涅缟忽失素。变本乃为奇，矜新众所骛。人于大块中，果蓏一虫蠹。吾欲追淳朴，各各安其故。因物付物间，斯理则已具。斯螽夏切股，翰音晨引吭。彼岂能自主，时至乃翕张。测天凭仪器，俄已易躔次。测晷以刻漏，时亦乖启闭。夫岂圣人作，而顾谢物智。任人斯有为，任天故不二。
和查夏仲敝裘诗
作者：赵俞
朝代：清

无复如膏耀日辉，关河难御雪霜威。配宜东郭先生履，暖胜西华公子衣。紽緎犹馀清节在，蒙戎转觉旅情非。只应五月能忘暑，披上江乡旧钓矶。
射虎行
作者：赵俞
朝代：清

居人传言郭有虎，白昼咆哮出林莽。将军猬毛须倒竖，遣使发卒悉所部。白羽长箭大黄弩，皮作车茵肉治脯。虎见千人若无睹，千人惊顾色如土。箭未脱弦弩折弣，虎起攫人如捕鼠，突出围场公然去。当今四海乐升平，军士逍遥无什伍。将军锦裘玉带醉氍毹，胡为轻捋虎须撄虎怒？从今军府耀威武，只射兔獐莫射虎。
岳忠武祠
作者：赵俞
朝代：清

桧树枝生宋祚微，将军那许总戎机。出师累捷身应死，与敌同仇事已非。脱帻收时光焰动，属镂赐后怒涛飞。孤忠愿抱千秋恨，不共蕲王早见几。
彭无山给谏自河工召复原官喜而有作
作者：赵俞
朝代：清

三年薄宦卧江干，鸣凤今朝刷羽翰。暂屈邺侯参幕佐，忽宣唐介拜原官。重来寰海皆倾听，一入朝廷便改观。汉室淮阳终不召，须知纳谏古今难。
溪声
作者：赵俞
朝代：清

结庐何日住深山，竹月松风相对闲。却笑溪声忙底事，奔流偏欲到人间。
王导
作者：赵俞
朝代：清

本无勋德济艰危，儒雅风流事又亏。臣族早知三窟就，风尘休障庾元规。
督亢陂
作者：赵俞
朝代：清

提剑荆卿勇绝伦，浪将七尺殉强秦。燕仇未报韩仇复，状貌原来似妇人。
舟行晚过青浦
作者：赵俞
朝代：清

孤篷秋气入，此夕客心惊。露白浩无际，虫吟并一声。塔随帆影走，潮涌月轮行。磔磔城乌起，谯楼已二更。
踏车曲
作者：赵俞
朝代：清

杉槠作筒檀作轴，乌鸦衔尾声历鹿。赤露两肘腹无粥，踏车辛苦歌如哭。前年井底泉脉枯，去年瓯窭长茭芦。旱年掘窝转水入，潦年筑堤翻水出。水入水出车欲裂，农夫那不筋骨折！无奈今年又苦旱，塘水少于衣上汗。往年车完人尽力，今年车破人无食。人无食，不足恤，努力踏车声太息。伍伯催租秋赋迫，连年未报灾伤册。
闻鹧鸪
作者：赵俞
朝代：清

月照霜华石磴危，钩辀苦怨客归迟。故乡亦是惊魂地，只恐山禽尚未知。
挽张之洞联
作者：赵俨葳
朝代：清
体裁：联

鼎湖龙去未期年，天不慭遗，遽招硕辅老成，攀髯同逝；北海蛇祥惊大岁，我怀通德，凄绝泰山梁木，曳杖闻歌。
四老诗
作者：赵元安
朝代：清

凄然羞听凤求凰，白发思家怅老郎。岁岁怜人花烛艳，悠悠无梦蝶蜂狂。魂销鸳浦清猿泪，心怯蚕房病骥僵。长羡孤山迟鹤者，梅妻奚自拥寒香。
四老诗
作者：赵元安
朝代：清

少入名场倜傥哉，笙箫催上凤凰才。自从文武衣冠改，阅尽悲欢离合哀。两鬓星霜惊鼓角，卅年歌舞艳楼台。落花芳草梨园暮，犹唱开元旧曲来。
四老诗
作者：赵元安
朝代：清

珍重香馀旧舞衣，雏鬟声价忆依依。京华色艺当时冠，身世风流觉昨非。眉语半含春绪冷，琴心一曲古欢违。踌躇归凤求凰意，翠幕低垂又夕晖。
四老诗
作者：赵元安
朝代：清

色空空色色空空，老衲无心秃已童。身外雨花都旧障，禅家岁月任飘蓬。须眉面壁浑经里，衣钵随缘出定中。修到几生情种在，长教欢喜妙无穷。
忆阿英
作者：赵元安
朝代：清

芝兰女史唤阿英，皓齿明眸最有情。吹竹弹丝饶妩媚，携云握雨大宁馨。怜他痴绝颠鸾凤，顾我缘悭隔死生。底事音容尚如昨，奈何回溯不分明。
悼亡
作者：赵元安
朝代：清

搁住汪汪泪，人前不敢啼。百年魂已断，一死梦终迷。入室谁含笑，言归孰问期。莺莺兼燕燕，凄绝已成泥。
桃花扇传奇书后
作者：赵元安
朝代：清

桃花扇，何由见，才子佳人缘一线。欢时喜共桃花宴，合时笑对桃花面。悲时红迸桃花溅，离时香醉桃花片。桃花阅尽国兴亡，抵死花心终不变。江山破碎不如花，依旧桃花堪作传。请君莫作寻常看，一字一血肝肠断。
永诀
作者：赵元安
朝代：清

盖棺成永诀，容貌尚如花。襟袖腰仍细，裙钗鬓未华。可怜金屈戍，长恨玉钩斜。云雨巫山梦，魂归楚岫赊。
游剑潭寺
作者：赵元安
朝代：清

一麾云水叩禅关，古寺修篁泊艇间。鸥梦定知沧海变，桃源能避几家閒。入门忍读前时句，对面重看旧识山。为问龙泉缘底事，潭心不改碧潺潺。
读梁成楠钓龙台古风即用原韵赋七律呈政
作者：赵元安
朝代：清

杰士胸襟郁勃哉，狂歌啸起钓龙台。君王已遂骑鲸去，神鬼群惊破壁来。旧事兴亡麋鹿感，长篇歌泣凤凰才。登临无限云雷愿，横恣翁山笔阵开。
赠芝兰女校书阿英
作者：赵元安
朝代：清

一双俊眼一弯眉，一点灵犀一种痴。秋水精神冰作骨，玉山温润雪侵肌。金樽绿酒春生颊，红袖青灯夜诵诗。最好曲终琴罢后，芙蓉烟里话相思。
辛亥1911年履端闻雷
作者：赵元安
朝代：清

夙有云雷愿，今传第一声。为霖元旦始，造物及时鸣。鼓动乾坤力，经纶化育情。震聋兼发聩，馀泽荫苍生。
戏彩亭联
作者：赵光
朝代：清
体裁：联

山水林亭，自得清趣；管弦觞咏，以娱大年。
题黄鹤楼
作者：赵光祖
朝代：清
体裁：联

携鹤未能绳祖德；倚楼先已望君山。
赠友
作者：赵关晓
朝代：清

不向人间留姓名，草衣木食气峥嵘。山深虎出伥声急，夜半长歌空手行。
踏雪
作者：赵关晓
朝代：清

踏雪访山樵，山樵踏雪去。一路草鞋痕，寻入松深处。
挽郭嵩焘联
作者：赵兴霆
朝代：清
体裁：联

惟元老经济匡时，昔当镜海扬波，远慑富韩伟船；与先君英灵话旧，为道楸阡遗表，曾希燕许褒题。
挽曾国荃联
作者：赵兴霞等
朝代：清
体裁：联

硕辅应运而生，望重华夷，功存江皖；时局系怀无尽，身骑箕尾，气壮山河。
书高忠宪遗札真迹后
作者：赵函
朝代：清

东厂一怒东林哭，党人榜出士侧目。喧传缇骑渡江来，天地仓黄罹诏狱。诸公被逮就槛车，公独临危命朝服。咄嗟大臣不可辱，一死胸中筹烂熟。却为君友忍须臾，夜起焚香仍秉烛。草成一表兼一书，正命从容池水绿。表言遗败效屈平，此纸当已登皇宬。世间流传惟石刻，哀怨奚啻《离骚》经。一札端严六行字，字字都挟风霜气。从李范游特其寄，学道生平有独至。上言此心如太虚，幻质何为恋人世。下言家事属诸君，田役区分及琐细。致书三友俱正人，余者一一犹存记。蕺山先生公老友，疑似亳芒为公剖。释氏轮回非所托，东京人物岂其偶。死固不逃亦不求，此语信之公素守。呜呼公亡二百年，东林一发千钧悬。止水城南湛如昔，峣童牧竖常流连。摩挲老眼展遗墨，札后别附诗三篇。中有不死苌宏血，观者慎勿同云烟。
傀儡行
作者：赵函
朝代：清

郭郎登场鲍老笑，竿木一身任颠倒。居然歌哭蔡中郎，但少心肝陈叔宝。都昙答腊乍一声，胡琴羌管咿嚘鸣。羡君玲珑体骨轻，掉臂直上屏风行。弋阳新腔变古调，凉州妙舞含余情。轩然旗帜拥甲兵，领军面目骄可憎。桃梗路逢土偶语，袍笏从容相尔汝。喁喁恩怨不肯休，世间有此痴儿女。魏梁院本无人知，金傀儡亦罢水嬉。獐头鼠目行处有，五官虽具徒尔为。虎贲将军木居士，举世纷纷窃其似。扶娄狡狯亦大奇，能令公怒令公喜。市人一閧傀儡止，偃师之技只如此。
冬柳
作者：赵函
朝代：清

无端抹尽白门烟，衰丑如斯祇自怜。入世茫然同槁木，阅人多矣是寒蝉。楼头只挂青天月，水畔间思碧玉年。蕉萃一生缘底事，江潭照影尚缠绵。
吴苑对雨书怀次顾兰崖韵
作者：赵函
朝代：清

茂苑风花又一时，可堪禅榻鬓如丝。百年乔木家徒在，几辈才人嫁已迟。每到穷愁翻作达，便工词赋总詅痴。茫茫六合劳存问，太白间游小杜诗。
摄山遇雨憩文殊庵
作者：赵函
朝代：清

四山尊一峰，巑岏出仙掌。遵涧肆幽行，穿萝成独往。空岩堆落叶，湿翠下不上。诸天风雨来，涛浪万松响。泉语堕寒淙，鼯啼没灌莽。寂寞文殊庵，昔游俨可想。老僧已茶毗，苔色上斋榜。先公婆罗碑，遗墨尚精爽。留此镇山门，摩挲心郁怏。再来知何时，应待药苗长。
无隐精舍
作者：赵函
朝代：清

诸天香近远，不见住山僧。樵牧隔双涧，松篁环几层。四禅空外雨，千佛定中镫。毕竟吾无隐，闻根落小乘。
秦淮秋感
作者：赵函
朝代：清

月榭巢空燕子飞，嫩凉谁与送罗衣。秋深白下诸山瘦，雨过青溪一舸归。孙楚楼头词客老，蒋侯祠畔酒人稀。金迷纸醉成追忆，玉树歌残事总非。
韩蕲王翠微亭石刻
作者：赵函
朝代：清

翠微亭，在何许，飞来峰下冷泉飞。水石潇潇不知所，清凉居士嬉春来，日色欲没翻经台。一时君相定和议，安用中兴大将才。缚虎已成三字狱，骑驴独绕孤山曲。哀猿相与山鬼啼，故人只向新亭哭。新亭苕峣积翠间，国仇未雪身敢间。聊将山水当醇酒，末路英雄剧可怜。我到云林三十载，天水曾无寸椽在。岂知片石待山僧，洗出寒泉发光怪。四十八字字八行，世子挥毫逞雄迈。依然点画有锋棱，不与湖山同破碎。曩者浪迹金陵城，一登清凉山上亭。延州王自有故土，曷尝尸此南唐名。名虽相符地则异，区区一墩安足争。所嗟李主泪洗面，更无只字为之铭。灵岩之麓琴台侧，墓头尚禁憔苏迹。何不突兀建此亭，榜以翠微名不灭。不然径上齐山巅，苍茫九子开风烟。试摹一纸蕲王碣，并勒千秋鄂国篇。
山中春兴
作者：赵勋
朝代：清

不肯作深想，诗教信口吟。孤云连霁色，高树结重阴。衰客归从昨，好山看到今。野苔迷洞口，风过落花深。
秋日城西远望
作者：赵勋
朝代：清

望远诗情懒，浮云冷客心。涨痕留水岸，秋色接城阴。默检间愁细，行歌露草深。残年废文字，妄想已消沈。
临江仙·正月八日游海龙寺
作者：赵友兰
朝代：清

人日初过诗思发，草堂佳句争妍。试灯风信逗花前。蛮乡时节，换游赏，擘吟笺。兰若偶来成小憩，竹炉苦茗初煎。松间一杵磬声圆。上方清梵，寂花雨，散诸天。
卜算子·小园饯春感赋
作者：赵友兰
朝代：清

燕子逐春来，杜宇催春去。剪就垂阳绿万缕，难绾韶光住。花事已飘零，风雨还相妒。山寺西南草似烟，梦断春归路。
喝火令·夏日登临上小阁茗话
作者：赵友兰
朝代：清

不羡南皮会，闲招北渚凉。浅斟荷露过芳塘。擘得新莲子在，戏打睡鸳鸯。松下安茶鼎，钗头拣茗囊。竹阴深处倚琴床。正好吟诗，正好爇炉香。正好瓶笙写韵，翻谱斗棋枪。
如梦令·寒食前一日，见邻家有作秋千之戏者，偶拈此调
作者：赵友兰
朝代：清

节近清明时候。烟柳丝丝绿瘦。女伴戏秋千，玉臂半揎罗袖。生受。生受。斗草喃喃频咒。
忆仙姿·篱菊将残，秋意深矣，拈此遣怀
作者：赵友兰
朝代：清

秋入双眉频皱。愁味将人僝僽。三径夕阳斜，侧侧西风凉透。知否。知否。篱菊让侬消瘦。
忆江南
作者：赵友兰
朝代：清

乡思切，归梦绕吴山。万树梅花香雪海，千头桔柚洞庭湾。回首忆江关。
忆秦娥·秋暮书怀
作者：赵友兰
朝代：清

西风急。新愁都付寒蝉咽。寒蝉咽。一帘残月，半林黄叶。画屏猩色重帷隔。短篱丛菊来双蝶。来双蝶。香残酒冷，重阳时节。
淡黄柳·新柳
作者：赵友兰
朝代：清

春回绮陌。柳外烟如织。倦眼微开眉晕碧。曾与东风相识。冶叶倡条待攀折。更屈指。山邮送行客。携樽酒、听羌笛。出阳关、万里无人迹。鶗鴂哀鸣，子规凄咽，尽是伤春伤别。
渔家乐·本意
作者：赵友兰
朝代：清

家住桐江临曲渚。富春山色长当户。独掉扁舟傍烟屿。邀伴侣。桃花春水催柔橹。渔弟渔兄忘尔汝。生成傲骨容狂语。市散归来沽酒煮。长歌处。月明醉脱蓑衣舞。
渔歌子·渔父
作者：赵友兰
朝代：清
体裁：词

蓼溆蘋洲不系船。渔家风月浩无边。倾浊酒，挟飞仙。笛声吹破洞庭烟。
渔歌子·画菊
作者：赵友兰
朝代：清
体裁：词

三径西风雁到迟。半生傲骨与花期。摹月影，写霜姿。泼墨屏风画折枝。
生查子·秋夜望月，怀余佩青女士
作者：赵友兰
朝代：清

闲拓碧纱窗，放入玲珑月。冰簟展银床，凉浸幽花骨。灭烛露花滋，天外飞鸿没。千里共婵娟，苦恨音尘阙。
画堂春·春暮病起即事
作者：赵友兰
朝代：清

卖花声过粉墙东。唤回春梦惺忪。轻寒侧侧睡犹浓。日上帘栊。病久味参黄蘖，愁浓怯对青铜。海棠狼藉夜来风。满径残红。
百字令·夜阅婉芳女甥遗诗，感填此阕
作者：赵友兰
朝代：清

容阳娇女，擅班姬才调，移家兰渚。锦里春风随宦辙，雏凤争传好语。粉本留香，锦囊绣句，逸调谐宫吕。轩开写韵，那堪埋玉尘土。应是忉利仙缘，掌书月府，逐队霓裳舞。漏尽灯残翻旧稿，剩有遗音酸楚。蝉咽凄凉，虫丝缭绕，总是伤心谱。寒宵不寐，顿添幽恨如许。
相见欢·长夏无事，检录近作书此
作者：赵友兰
朝代：清

风来水槛凉多。搅池荷。珠露倾来苦茗、煮松萝。香篆烬。携柔翰。试烟螺。戏写新诗故故、教鹦哥。
蛱蝶儿·秋蝶
作者：赵友兰
朝代：清

惜春游。怕经秋。飘零金粉扇频兜。风前舞不休。菊墅新凉怯，花房暮雨愁。又随归燕过红楼。王孙芳草留。
蝶恋花 其一 五色蝴蝶
作者：赵友兰
朝代：清

楼畔犹馀金谷恨。十斛量珠，买得香魂醒。吹水差差添碧晕。苔痕浸入菱花镜。帘外东风凭扫径。拾翠相邀，休误寻芳信。一掬盈盈谁与赠。缀钗飞上轻蝉鬓。
蝶恋花 其二 五色蝴蝶
作者：赵友兰
朝代：清

点额涂黄妆最靓。捎向花间，巧与莺儿并。明月照人浑未省。郁金堂畔芳心警。春满蜜脾蜂乍静。逐队晨衙，俊味谁能忍，斗草女郎娇欲近。妒它杏子春衫影。
蝶恋花·五色蝴蝶
作者：赵友兰
朝代：清

楼畔犹馀金谷恨。十斛量珠，买得香魂醒。吹水差差添碧晕。苔痕浸入菱花镜。帘外东风凭扫径。拾翠相邀，休误寻芳信。一掬盈盈谁与赠。缀钗飞上轻蝉鬓。点额涂黄妆最靓。捎向花间，巧与莺儿并。明月照人浑未省。郁金堂畔芳心警。春满蜜脾蜂乍静。逐队晨衙，俊味谁能忍，斗草女郎娇欲近。妒它杏子春衫影。
调笑令·初秋闻雁
作者：赵友兰
朝代：清

萧瑟。萧瑟。蝉噪夕阳黄叶。西风凉卷罗帏。乍见长空雁飞。飞雁。飞雁。引起乡心无限。
调笑令·秋夜长闻篱落蟋蟀声，如助予太息也
作者：赵友兰
朝代：清

蟋蟀。蟋蟀。千种离愁谁识。催残寒漏三更。阶下梧桐月明。明月。明月。疏影横窗清绝。
鹊桥仙·七夕
作者：赵友兰
朝代：清

一天云影，一钩新月，银汉红墙遥隔。盈盈阶下拜双星，看凉露、微侵罗袜。瓜果筵开，蜘蛛网织，痴愿恐有人识。携针独自上针楼，应许□、灵心先得。
滕县道中
作者：赵友广
朝代：清
体裁：七言绝句

柳梢一点晓星明，梦里驱车出古城。过尽长亭七十五，黄莺犹作故乡声。
过沈氏山庄
作者：赵司直
朝代：清
体裁：五言律诗

冥鸿不受慕，宛在水云间。孤性尝怜鹤，清光独占山。道由涧曲尽，门为燕泥关。晤梦此中足，青松未改颜。
寄怀孙古喤传胪
作者：赵吉士
朝代：清
体裁：七言律诗

殷勤素谒忍重论，旧侣南翔只半存。胸次何曾忘醉李，眼中久不见髯孙。松扉返照依苔井，罗幄垂阴覆石樽。怀汝杉青无处问，离离草蔓古禾墩。
戴田有归江南程香升入幕秦中别后登楼玩月乡思转深
作者：赵吉士
朝代：清

墨香萦涤砚，入座愈清辉。韦柳真诗在，求羊好友稀。楼高孤月伴，石古乱蓁围。年老难成寐，家园无梦归。
柯城送任交阶还阳羡
作者：赵吉士
朝代：清

竹舍青镫漏未沈，夜寒先入旅人衾。一帘烟雨难为别，千里江云共此心。意尽还闻岩半啸，曲高止作郢中吟。莫愁我辈长贫贱，爨下枯桐有赏音。
欲归
作者：赵吉士
朝代：清

暮角吹斜鬓，菰莼佐客饔。云移新雨月，霜敛近秋松。谷口清岚染，岩尖紫翠缝。欲归归未得，残照曳疏筇。
赠吴田吴慎先
作者：赵吉士
朝代：清

人不得其真，举动多蜷局。所以古达人，任天无羁束。我独重吴公，本来轻宠辱。数亩傍清溪，分种秫与粟。户外橘柚香，窗中峦岫绿。叩扉素心人，一尊醉醽醁。安居无所营，澹者乃知足。
与史松壑弟梅轩倡和
作者：赵同贤
朝代：清

同气连枝各自荣，些须言语莫相争。一回相见一回老，能得几时为弟兄。
乙巳仲秋自题道装小影时年七十
作者：赵同骥
朝代：清

我曾束发受诗书，儒服儒冠忍弃诸。我曾腼颜登仕版，朝衣朝冠拜丹墀。有笑于予者曰：尔为儒耶儒术迂，尔为官耶官近愚。掷尔章服仍作儒，吁嗟乎，毕竟依旧一凡夫。尔不见函谷关前骑且驱，青牛背上服何襦。又不见吕师炼成九转丹，翩翩鹤氅天风寒。尔既为儒亦为官，胡竟学儒流申韩。一行作吏愧素餐，今特贬尔红尘外，采尔葫芦醒世丸。
给假东归留别子未
作者：赵善庆
朝代：清

抱病人偏忆故园，东归萧索不堪论。张融陆处宁非屋，贾岛穷居尚有村。击筑悲歌醉燕市，敝裘羸马出都门。两年诗酒留连地，回首茫茫欲断魂。
荆卿歌
作者：赵善庆
朝代：清

燕丹日夜思报秦，好客不减平原君。朝游燕市伴屠狗，夕入东宫为上宾。感君意气惟君使，函关西向轻生死。片言立杀樊将军，日暮悲歌临易水。易水萧萧疾风雨，渐离击筑声何苦。道旁送者涕纵横，壮士驱车不复顾。图尽须臾见匕首，惊起秦王环柱走。只今犹恨夏无且，英雄功败提囊手。擿王不中置锟铻，事后论人剑术疏。当时谁入虎狼国，自是昂藏一丈夫。
醉题
作者：赵善庆
朝代：清

苦吟镇日爱风骚，醉后偏矜意气豪。宁诵相如《大人赋》，不弹摩诘《郁轮袍》。矮窗残日排书卷，老屋青春压酒槽。栗里归来耻腰折，凉州那得换葡萄。
丹徒江口晚望
作者：赵国华
朝代：清

日暮群帆集，长江此一隅。涛声来白下，山势走丹徒。寺远钟依约，云寒雪有无。射堂游胜地，樽酒不愁沽。
京口
作者：赵国华
朝代：清

万里西来江水声，北风吹客放帆行。山连宋武丹徒宅，日射孙郎铁瓮城。人物远淘千古浪，戈艘近息十年兵。岸头蜃气何由在，不觉中流忆祖生。
任城太白酒楼
作者：赵国华
朝代：清

当时李太白，足迹半中原。贺令一杯酒，兹楼千古存。绕城沈市籁，平槛渡帆痕。此日风流地，怜才谁更论。
寻灵岩寺遇雨
作者：赵国华
朝代：清

朝出泰安郭，暮抵灵岩原。好山似贤主，延客开篱樊。屏翠何窈窕，侧侧松云繁。前溪忽杳霭，白雨来山村。涧水砉然急，与人争路根。山舆蹀四足，泥涉如跛鼋。行行且复止，疏滴犹沾辕。草店幸可即，徒御猜黄昏。断蝉起林薄，明霞红在门。层岚晃新沐，对尔酬清尊。
山行
作者：赵国华
朝代：清

驱车入丛山，行行夕阳暮。人迹杳然绝，取径傥已误。乱石来相难，崎岖有余怒。返照瞰高草，乔木奥前路。垂崖似古门，想像俨深固。鬼魅良可愁，神仙亦堪怖。我生贵平易，不欲得奇数。言念采樵子，愿因觅栖住。
挽张曜联
作者：赵国华
朝代：清
体裁：联

横海东西，无处不闻齐仲父；大江南北，有人曾梦汉桓侯。
游峨岭遂至赵秋谷饴山旧园
作者：赵国华
朝代：清

四山松影罨城庐，一路泉声曳笋舆。南郭堞横青黛里，北亭觞尽白头余。几人下马寻秋草，当日谭龙已索居。太息荆坡无恙在，未应竟自付樵渔。
湖上
作者：赵国华
朝代：清

美人桃叶渡，名士木兰舟。垂柳绿平水，夕阳红在楼。草间蝴蝶乱，花外杜鹃愁。买醉吾非吝，当春孰共游。
潭西行赠柳生文洙
作者：赵国华
朝代：清

天根旧咏城南柳，侠卿亦谓真吾友。济南山水方英多，嵯峨扬波何不有。柳生好剑兼好书，潭西半亩从僧租。为招同志二三子，扫轩觞我倾新沽。其时落叶生除宇，隆寒狡狯诈秋雨。戴笠言从窈窕门，佛楼一片风铃语。离离净线梳垂杨，瓦亭四角回虚廊。七十二泉绿如凿，当年桂老殊平章。引澌激溜窅然细，潺湲珠玉随圆方。五步十步作人立，崚嶒瘦石窥琴床。春红秋碧各已谢，小桥疏竹攒横墙。庭阴倒斝群谊绝，宛与栖身向岩穴。插槛纷看碎琐云，披帘坐听玲珑雪。自古清流清可人，无疑诸子来怡悦。穷年永昼乃据此，吾将妒尔难为别。还山他日不可求，引领飞空捉明月。
田家
作者：赵国华
朝代：清

田家始筑场，禾黍刈成束。老农知稼穑，护惜甚珠玉。日暮牛羊返，濈濈角相属。稚子合柴扉，茅檐映炊烛。席地少长集，新味野蔬足。早晚官赋完，坦然脱荣辱。人声稍渐歇，鸡犬眠亦续。淡月入村来，园林静寒绿。
登遵化城楼
作者：赵国华
朝代：清

虚楼足清暇，夕日忽已曛。断雁入黄叶，远山齐白云。边城不可见，登眺空殷勤。鼙鼓中原满，秋笳谁忍闻。
翠微寺
作者：赵国华
朝代：清

石径萧萧里，钟楼落翠微。暗泉穿竹出，薄雨入松稀。山鸟吟黄叶，秋僧补衲衣。从来清旷境，未觉此心违。
舟抵广陵
作者：赵国华
朝代：清

江浦雁声秋，西风木叶流。一帆下淮水，三日到扬州。不遇王司理，谁为把臂游。碧箫明月夜，独上酒家楼。
莘县城西见荷花
作者：赵国华
朝代：清

县小常可喜，晨出暮必至。行行烦暑散，飒然寡车骑。隐约城西隅，田水湛明媚。迤逦三四亩，藕花出禾穗。邑境久荒瘠，见此足心慰。立马暂向前，宛尔纳凉地。参差缀香梗，野风满翘翠。亭亭处幽静，喧戏谢童稚。他日吾不知，咫尺愧为吏。傥有高怀人，独清在衡泌。
诗钟分咏船胞衣
作者：赵国华
朝代：清
体裁：联

帆如秋叶来天上；人似春蚕卧茧中。
车中望腰带诸山
作者：赵国华
朝代：清

斜阳大道白沙明，钝马单车过县城。鸿雁北来晴有数，乱山东去老无名。谋生安得田夫子，誓死曾闻戚总兵。绝塞由来关锁地，何因坐放虎狼行。
远戍曲
作者：赵国华
朝代：清

万里龙沙羌海滨，十年羽骑满边尘。数声新雁长天暮，无限金闺望远人。
送王竹庵北归
作者：赵国华
朝代：清

寒食天涯遇故人，湖城旅思作平分。绿波梦好惭江令，春草吟成对范云。失意宦如花耐冷，知心别似雁离群。泺源门外千条柳，为语依依远送君。
钱塘舟中遇张振卿典闽试归
作者：赵国华
朝代：清

仁频叶大荔支甘，江上相逢秋正酣。听彻玉蟾宫里曲，笋篷凉月下西南。
门联
作者：赵国华
朝代：清
体裁：联

进士为官，折腰不媚；贵人有疾，在目无瞳。
秋晚舟过荻港
作者：赵国柱
朝代：清
体裁：五言律诗

幽兴殊未已，杨帆趁夕曛。茅檐多傍水，野寺半栖云。雁去沙还静，矶横浪自分。何缘渔父笛，袅袅逐人闻。
苦雨
作者：赵国柱
朝代：清
体裁：七言律诗

连朝风雨自霏霏，兀坐萧斋倦启扉。野草渐迷荒径滑，落花空衬碧苔肥。琴因润极音偏缓，酒为愁多力便微。安得新晴听鸟语，双柑邀客莫相违。
新秋郊游纪事
作者：赵国藩
朝代：清

忙罢有闲野外游，金风吹送日难留。田禾遍览借坚好，高下不分一样收。
自咏
作者：赵国藩
朝代：清

绿柳门前种，青桑舍后栽。兴来游必至，闷倦任徘徊。
初晴再同健庵游紫阳登瑞石过大道观至钟翠亭而归
作者：赵国麟
朝代：清

登山如读书，深造始得旨。草草一登临，卤奔涉猎耳。昨日紫阳游，风雨促归止。归卧怨夜长，推窗测朝晷。曈昽日初升，快意成狂喜。策杖到山椒，缓步穷其美。石色映晴旭，苍翠遍肌理。峰峰透嵌空，寸寸簇罗绮。旧境获新遇，石壁勒图纪。按图搜名胜，七八得所以。江水净如练，湖光明如纸。左顾列万瓦，鳞鳞集眼底。乘兴西北游，桑枯径迤逦。大道存古观，峦岫叠伏起。吴山此一隅，约略窥原委。兹游不草率，可免昨日耻。
古风
作者：赵国麟
朝代：清

亭亭雪里松，拂拂风中柳。皎月未沈楼，红日已盈牖。闺中感岁华，纨素不离手。不能嫁衣女，愿为织机妇。岂不苦力作，贱妾意所守。岱阳有古柏，柯干坚如石。众乌巢其巅，凤凰来作客。翙翙羽仪辉，翱翔云汉薄。饥飧玉山禾，渴饮伊与洛。圣世待来仪，网罗谁能索。亭亭梧桐枝，郁郁高冈宅。长鸣不顾返，九州若咫尺。君看迎阳雁，常为稻粱迫。
古风·其一
作者：赵国麟
朝代：清

亭亭雪里松，拂拂风中柳。皎月未沈楼，红日已盈牖。闺中感岁华，纨素不离手。不能嫁衣女，愿为织机妇。岂不苦力作，贱妾意所守。
古风·其二
作者：赵国麟
朝代：清

岱阳有古柏，柯干坚如石。众乌巢其巅，凤凰来作客。翙翙羽仪辉，翱翔云汉薄。饥飧玉山禾，渴饮伊与洛。圣世待来仪，网罗谁能索。亭亭梧桐枝，郁郁高冈宅。长鸣不顾返，九州若咫尺。君看迎阳雁，常为稻粱迫。
水帘洞
作者：赵国麟
朝代：清

银河西泻散珠房，东涧镌经满石梁。遥忆匡庐千尺瀑，何人为筑读书堂。
乙亥浴佛日伍东坪观察招同谢澧浦太史游小金山夜宿淡公禅房用张承吉题金山寺韵
作者：赵均
朝代：清

玉局留鸿爪，金山大小分。树梢遥列岫，楼角乍攒云。星斗巡檐摘，波涛入夜闻。疏钟醒觉梦，何处著尘氛。
百花涧
作者：赵均
朝代：清

春色满天地，寻芳日溯洄。得知谁氏植，时有好花开。涧已同罗峤，山应胜惠来。野桥冲雪往，宁祇看寒梅。
秋怀
作者：赵培基
朝代：清

万事愆黄发，艰难吾道违。海深天更远，林暗鸟还飞。避世甘贫病，称兵有是非。初心何日遂，闲杀北山薇。
遣愁
作者：赵培基
朝代：清

故国云山外，音书何日来。烟深溟海暗，风雨夜猿哀。人向百蛮老，鸿应五岭回。自怜愁泪眼，懒上望乡台。旅食随人饱，方言久客通。山云常荫绿，海日早翻红。岚瘴村村雨，桄榔树树风。独怜星月夜，遥与故乡同。
遣愁·其一
作者：赵培基
朝代：清

故国云山外，音书何日来。烟深溟海暗，风雨夜猿哀。人向百蛮老，鸿应五岭回。自怜愁泪眼，懒上望乡台。
遣愁·其二
作者：赵培基
朝代：清

旅食随人饱，方言久客通。山云常荫绿，海日早翻红。岚瘴村村雨，桄榔树树风。独怜星月夜，遥与故乡同。
题天津余庆府敬老院
作者：赵增陆
朝代：清

翠柳摇窗指嫩条，小鸟呢喃话清朝。虽说王谢乌衣好，不及文章里巷高。
五平咏怀
作者：赵士哲
朝代：清

阳春风初和，驱车游皇州。平原明朝辉，层城如云浮。高杨缘长川，丹霞栖琼楼。骊驹谁家郎，翩翩临清流。雕弓飞金丸，银鞍悬吴钩。从禽平陵东，还归倡家游。燕姬颜如花，琅玕为搔头。留君调新声，哀歌弹箜篌。清宵华灯张，辉煌罗衾裯。人生当为欢，谁能长忧愁。嗟嗟玄经儒，穷年无时休。
辽宫词
作者：赵士哲
朝代：清

女伴从军万里还，自言曾到玉门关。赫连台上秋云卷，遥见河流入断山。八月巫闾草半枯，绣帘霜重一镫孤。人生失意无南北，笑卷琵琶出塞图。身似风前旅雁孤，夜来犹自梦宣呼。受降城上如霜月，照见行营宝帐无。大梁清禁隔蓬瀛，仙眷何来五国城。共矢余年持苦行，汉宫环佩乞来生。
辽宫词·其一
作者：赵士哲
朝代：清

女伴从军万里还，自言曾到玉门关。赫连台上秋云卷，遥见河流入断山。
辽宫词·其三
作者：赵士哲
朝代：清

身似风前旅雁孤，夜来犹自梦宣呼。受降城上如霜月，照见行营宝帐无。
辽宫词·其二
作者：赵士哲
朝代：清

八月巫闾草半枯，绣帘霜重一镫孤。人生失意无南北，笑卷琵琶出塞图。
辽宫词·其四
作者：赵士哲
朝代：清

大梁清禁隔蓬瀛，仙眷何来五国城。共矢余年持苦行，汉宫环佩乞来生。
出门
作者：赵士麟
朝代：清

驱车出郭门，暧暧晨熹起。亲友诣可梁，殷勤酌酒醴。岂不怀倚闾，致身亲所喜。滇南气候暄，凌寒媚桃李。振衣上高冈，万里从兹始。
北固山
作者：赵士麟
朝代：清

长江浩浩镇方舆，武帝巡游驻彩旟。半壁金汤资北固，六朝锁钥在南徐。千秋桥畔风烟冷，万岁楼前草木疏。独有此山秦未凿，巍峨京岘自难如。
南还黄鹤楼被火
作者：赵士麟
朝代：清
体裁：七言律诗

客岁登临欲觅仙，无端劫火忽燎然。楼凭翠嶂阿房焰，槛对晴川祆庙延。黄鹤远翔苍霭外，白云还锁碧峰前。可怜兴废茫无定，独有江流不记年。
招屈亭
作者：赵士麟
朝代：清

武陵名义动乾坤，招屈亭前遗庙存。目断微波悲帝子，情深芳草忆王孙。舳舻箫鼓中流竞，涕泪山川故国繁。自古有才多不遇，临风酾酒暗销魂。
流寇入滇
作者：赵士麟
朝代：清

丁亥夏六月，流寇犯我疆。兵戈起仓卒，官吏接踵降。哭声动天地，日星惨无光。老少各逃命，道逢虎与狼。四境恣杀掠，金帛满路傍。劫我作奴仆，束缚虑逃亡。举步或稍缓，鞭笞痛莫当。箐林影昏黑，倾跌心愈慌。惟期免敲扑，那顾鸣空肠。暮夜集村坞，炙酒烹牛羊。凶锋有万状，喧呼拥平冈。醉后劓刖人，血肉溅我裳。有时刳孕妇，男女贯旗枪。求生固已矣，求死亦不遑。夜半人马寂，脱身匿丛筜。一步一惊顾，暗地呼穹苍。狐兔起蹊隧，荆榛长成行。踌躇奔城郭，呼绳缒垛墙。攀援似猿猴，四顾殊傍徨。亲戚闻我至，城头问审详。朋友闻我至，只手相扶将。父母向我前，拊背慰百方。坐定复移时，始知身未亡。努力去守陴，安能进酒浆。但得共相保，吾亲亦永康。
过安庄至镇宁
作者：赵士麟
朝代：清

带绾轻裘上偃坡，栖霞渐近郁嵯峨。名通上国由庄蹻，威播诸罗自伏波。溪谷至今多瘴疠，人烟到处杂藤罗。为欣气候如秋杪，华盖桥西试一过。
还里
作者：赵士麟
朝代：清

妖氛此日尽驱除，将母依然里巷居。幸得怀中分陆橘，那愁花下乏潘舆。墙阴蔓草无人薙，屋后荒畦待雨锄。圣主求贤闻若渴，季春应必聘弓车。
题滇南胜境
作者：赵士麟
朝代：清

天开胜景彩云生，金碧由来独擅名。唐代车书通诏外，汉家台沼仿昆明。四时花柳无寒燠，万户桑麻绝战争。此去渐看萱舍远，登高陟屺不胜情。
黔阳怀古
作者：赵士麟
朝代：清

罗施声教阻遐方，汉置牂牁达夜郎。天入炎荒时苦雨，途经冷站夜无霜。马鞍观侧藏鱼服，铜鼓山头祠竹王。千古犹思丞相泽，祠堂松柏自苍苍。
游戒坛山赠寺僧达文
作者：赵大经
朝代：清

河流混混渡桑乾，云际朱楼指戒坛。细马一鞭忘荦确，春衣重袭怯高寒。塔中铃语僧应解，石上松髯客许攀。欲向名山询故事，多闻喜得见阿难。
秋夜思
作者：赵威
朝代：清

久不理新妆，深闺最自伤。秋风知妾意，吹梦到君旁。露冷魂频警，窗幽月忽光。觉来仍影偶，益复倍凄凉。
五佛顶
作者：赵学泗
朝代：清

森列峰头五佛尊，云衣松盖护昆崙。登临已觉天相近，欲摘星辰谁与论。
普安观
作者：赵学泗
朝代：清

摄衣扶杖到西明，石磴盘回涧水鸣。仙洞凌虚松籁细，波腾云涌万峰迎。
狮子峰
作者：赵学泗
朝代：清

狰狞高踞镇龙泉，护法西来不计年。三乘参时醒也未，一声长唤应幡然。
新柳
作者：赵宗猷
朝代：清

满眼春光上柳枝，风梳月印弄新姿。东皇欲织春如锦，不待花成早制丝。
旅宿安陵答李柱石
作者：赵宗猷
朝代：清

客路缘花病，愁人雨正多。相思一夜梦，明月半床过。
恭和御制赐朝鲜琉球安南诸国使臣诗
作者：赵宗铉
朝代：清

春回庆岁月中旬，玉帛来庭侍宴频。姬箓万年跻寿域，尧阶三祝效封人。身沾法酝叨恩旷，衣惹炉香仰圣亲。武帐嵩呼同内服，双擎云汉颂皇仁。
仙人骑鹤山
作者：赵家璧
朝代：清

独骑老鹤下瑶台，冉冉仙衣绝顶来。王子几时过缑岭，吹笙一曲晓云开。
凤凰台上忆吹箫
作者：赵家璧
朝代：清

秋叶离离，秋风析析，秋来最是销魂。见秋梧摇落，秋菊堆金。夜看秋天似水，秋窗外、秋月如银。秋庭下、秋霜满地，秋雁悲鸣。秋清。秋蛩切切，听秋声一派，秋思难禁。奈秋怀耿耿，秋赋慵吟。秋兴怀人极目，秋风冷、秋色萦心。秋漏静、秋闺寂寞，秋恨时生。
小秦王·赠邻姬
作者：赵家璧
朝代：清

水剪双眸衣剪云。莺声小语可人闻。见郎故尔生娇态，笑骂东风起绣裙。
小秦王·赠邻姬
作者：赵家璧
朝代：清
体裁：词

水剪双眸衣剪云，莺声小语可人闻。见郎故尔生娇态，笑骂东风起绣裙。
荷叶杯
作者：赵家璧
朝代：清

帘外一轮明月。凄切。空自照秦楼。玉箫吹断碧云秋。愁么愁。愁么愁。
落灯风·夏闺
作者：赵家璧
朝代：清

夜静天炎冰簟卧。残妆理罢迎风坐。消受有荷香，更两两、流萤飞过，一点红灯火。贪凉反惹心无那。空看着月来云破。叹事事倥偬，惟拥着、书儿千部，花屿吟残我。
后杂兴
作者：赵宾
朝代：清

日月经天上，光景常新鲜。人生一世内，形状倏变迁。几日红颜子，鸡皮雪盈巅。所以苦志士，决计在深山。采药袪诸病，服食学神仙。神仙岂易得，无恙尽天年。散行阅畦蔓，一叶藏一瓜。蕊而不实者，满目炫黄花。方悟古至人，不苟露英华。隆中抱膝客，棘津卖浆家。
后杂兴·其一
作者：赵宾
朝代：清

日月经天上，光景常新鲜。人生一世内，形状倏变迁。几日红颜子，鸡皮雪盈巅。所以苦志士，决计在深山。采药袪诸病，服食学神仙。神仙岂易得，无恙尽天年。
后杂兴·其二
作者：赵宾
朝代：清

散行阅畦蔓，一叶藏一瓜。蕊而不实者，满目炫黄花。方悟古至人，不苟露英华。隆中抱膝客，棘津卖浆家。
咸阳拜文王陵
作者：赵宾
朝代：清

滔滔生死事，谁与问苍天。千古都如是，何人能不然。圣贤归土壤，父子此山川。丰镐君臣改，海桑陵谷迁。移龄通帝梦，埋骨启牛眠。木客游吟惯，祠官步履邅。龙鳞攒树瘿，银字画蜗涎。樵路藤萝覆，祝碑屃赑缠。五经光日月，九转闷神仙。风雨二陵暮，骏奔万世虔。于昭时陟降，灵草代筳篿。钟鼓车徒散，客涕洒西烟。
寄怀苏生紫
作者：赵宾
朝代：清

十载天涯鬓各苍，铜鞮碣石两茫茫。关山不隔怀人梦，夜逐东风度太行。
海口柬李芳洲
作者：赵宾
朝代：清

积水流天外，茫茫万里秋。估船经岛国，潮响到城楼。浩荡乾坤小，奔腾日月浮。蓬莱君咫尺，果否有沧洲？
赠巢梅峰候调旋里
作者：赵宾
朝代：清

此日才听故国钟，风吹石岸冷芙蓉。河鱼晓进高堂膳，蜡屐晴登少室峰。十载还乡人老大，三春伏枕梦从容。草堂暂卧仍须出，未许香醪醉菊松。
送孙九畹佥宪蜀中
作者：赵宾
朝代：清

画省人空鸟昼啼，使君持节汉江西。驿亭虎斗惊乡梦，栈道蛇盘怯马蹄。荒服旧传盐井远，烽烟近报雪山低。蛮方万里归王会，漫向甘泉说碧鸡。
长安喜逢彭禹峰
作者：赵宾
朝代：清

湖海元龙气未除，雄心寂寞付樵渔。樽开北海新桑落，膝抱南阳旧草庐。倜傥指挥天下事，才华驱使古今书。含香朝罢门庭冷，扫径同君赋《子虚》。
孝陵
作者：赵对澄
朝代：清

风云气尽夕阳残，宫殿苍凉异代看。尺土不阶同汉祖，六卿分职法周官。眼前将相堤防易，身后儿孙位置难。燕子飞来金阙冷，年年石马啸荒寒。
晓发宿迁
作者：赵对澄
朝代：清

茅店闻鸡梦不成，起寻残月独长征。霜栖白草秋无色，沙走黄河夜有声。雨雪关山双鬓短，风涛宦海一身轻。来时记过新丰市，酌尽醇醪气未平。
过儿丘集
作者：赵对澄
朝代：清

荷锸村村遍，锄经迹已荒。古风谈父老，遗俗重书香。客梦三家店，诗寻七世堂。笑余同塞雁，去住总他乡。
史梦兰继室田太夫人九十大寿
作者：赵少林、赵江望
朝代：清
体裁：联

爱日方长，莱衣舞彩；瑞云初奏，海屋添筹。
改嘲己联
作者：赵尔巽
朝代：清
体裁：联

尔小生生来本性；巽下断断不容情。
挽吴恭亨妾李氏联
作者：赵尔昌
朝代：清
体裁：联

历历前因，纵入梦金环，来世何如今世；人人此憾，即不吟荩箧，苏家亦甚元家。
襄阳督学行台联
作者：赵尚辅
朝代：清
体裁：联

且开拓心胸，看汉水波涛，岘山风月；若评论人物，有武侯经济，工部文章。
闻笛
作者：赵履上
朝代：清
体裁：七言绝句

谁家擪笛倚窗棂，一带春堤柳色青。吩咐东风莫吹去，杏花楼下有人听。
丙辰腊八夕梦仲弟
作者：赵崇庆
朝代：清

不成归计但飘摇，岁月惟应病榻消。梦里弟兄余半面，天涯风雪是今宵。死生隔绝一官误，涕泪纵横万里遥。尚拟手营除夕莫，愿君同醉蜀城烧。
再入都门有疑以谒选来者赋诗为笑
作者：赵崇庆
朝代：清

五云罨画绕蓬莱，旭日天门詄荡开。买马漫从吾辈始，骑驴还似去年来。旧游独指西山树，高会重携北海杯。席帽未离今又尽，寄言关吏莫相猜。
读陆南宁枕琴山馆诗感赋
作者：赵崇庆
朝代：清

笳鼓军门日日喧，凝香太守亦戎轩。少陵洒泪成诗史，杜牧忧时托《罪言》。尚忆步虚窥海水，谁能凿空说河源。郑笺莫是无人作，独对遗编愧九原。
新秋
作者：赵崇礼
朝代：清
体裁：五言律诗

去郭曾无远，今人不易寻。高林初叶坠，秋雨一帘深。老态惭香稻，孤怀傍素琴。杜鹃声未歇，何可听层阴。
登惠山作
作者：赵崧
朝代：清

双阙暮云间，登临意自閒。孤舟晋陵水，落日太湖山。泉响磬声答，天空飞鸟还。梅花已开遍，煮茗对禅关。九曲亭边水，游鳞荇藻齐。品题传陆羽，呜咽出梁溪。钟梵云中合，神仙洞府迷。游人乐忘返，塔影下山西。
登惠山作·其一
作者：赵崧
朝代：清

双阙暮云间，登临意自閒。孤舟晋陵水，落日太湖山。泉响磬声答，天空飞鸟还。梅花已开遍，煮茗对禅关。
登惠山作·其二
作者：赵崧
朝代：清

九曲亭边水，游鳞荇藻齐。品题传陆羽，呜咽出梁溪。钟梵云中合，神仙洞府迷。游人乐忘返，塔影下山西。
宛陵杂诗
作者：赵帅
朝代：清

估帆叶叶泊双桥，绿柳青帘槛外飘。隔岸人家歌《水调》，江楼向晚雨潇潇。闻道龙沙卷雪飞，蛮中传去织弓衣。柏山寺畔吟魂在，曾见林梢鸭脚肥。春烟袅袅将军树，碧草萋萋丞相祠。残月晓风啼杜宇，水亭略彴立移时。
宛陵杂诗·其一
作者：赵帅
朝代：清

估帆叶叶泊双桥，绿柳青帘槛外飘。隔岸人家歌《水调》，江楼向晚雨潇潇。
宛陵杂诗·其三
作者：赵帅
朝代：清

春烟袅袅将军树，碧草萋萋丞相祠。残月晓风啼杜宇，水亭略彴立移时。
宛陵杂诗·其二
作者：赵帅
朝代：清

闻道龙沙卷雪飞，蛮中传去织弓衣。柏山寺畔吟魂在，曾见林梢鸭脚肥。
登金坛城望茅山
作者：赵帅
朝代：清

闲上孤城眺远郊，云端翠巘列三茅。昨宵梦入华阳洞，白月松间照鹤巢。
舟中作
作者：赵帅
朝代：清

春风麦浪已盈堤，柳外昏鸦带月栖。夜半忽闻湍水响，扁舟知在练湖西。
青山晚泊同晓溪云澜拈得微韵
作者：赵帅
朝代：清

倒卷长江白浪飞，幽岩钟磬静禅扉。秋风极浦雁初下，暮雨空山僧未归。汉上估樯千树密，洲前渔火一星微。与君更约齐安过，载酒题诗赤壁矶。
水西怀古
作者：赵希文
朝代：清
体裁：七言律诗

灌木乔松覆古堤，香台回合抱溪西。梵铃响逐风相激，塔影云撑天与齐。不少青山堪对酒，居然元赏漫留题。凭栏为问千秋事，极目荒烟野霭迷。
挽曾国荃联
作者：赵希曾
朝代：清
体裁：联

天下值多故秋，于外则东北寒盟，环思逞者有亿万里，于内则水火肆虐，徯来苏者有亿万家，乃今撒手撇开，眷念老成，谁复先忧贻后乐；江右为立功地，阿兄曾肇造区夏，尽瘁在此才十数年，阿侄曾绥辑番戎，新丧过此才十数日，胡亦骑箕归去，相逢泉壤，好将国事作家谈。
松风亭·其一
作者：赵希璜
朝代：清

小亭起得傍东城，摵摵松吹夜半笙。风景于今传北宋，寒涛竟日咽唐庚。落花黄满无人扫，瘦叶青垂有鹤行。忽化虬龙斗雌霓，爪牙碧血看交横。
松风亭·其二
作者：赵希璜
朝代：清

寂寂山光月有声，都于松下响葱珩。一池水浸琉璃碧，半亩阴同翡翠轻。不放梅魂斜竹外，却留龙骨藉云生。何人酒醒梦初觉，追忆淮南泪泗横。
栖贤三峡桥
作者：赵希璜
朝代：清

玉渊下注三峡开，清猿啼断悲风来。辚辚萧萧千乘车，横枝直干万朵梅。长公之诗清入骨，推倒峨眉厌月？。坚瘦长输紫翠间，面目新看云雾拨。鼋鼍鱼鳖蛟螭叫，或偃或仰或垂头。忽然吞食怪事发，水石激射凝不流。东虹西虹美人愁，银河织女归牵牛。乌鹊逃入栖贤谷，少儿晓上梳妆楼。甚深法力遏奔溜，飞桥谁补青天漏。靊霳犹闻出地贲，喧豗竞逐回风骤。
栖贤三峡桥
作者：赵希璜
朝代：清
体裁：古风

玉渊下注三峡开，清猿啼断悲风来。辚辚萧萧千乘车，横枝直干万朵梅。长公之诗清入骨，推倒峨眉厌月𩨳。坚瘦长输紫翠间，面目新看云雾拨。鼋鼍鱼鳖蛟螭叫，或偃或仰或垂头。忽然吞食怪事发，水石激射凝不流。东虹西虹美人愁，银河织女归牵牛。乌鹊逃入栖贤谷，少儿晓上梳妆楼。甚深法力遏奔溜，飞桥谁补青天漏。靊霳犹闻出地贲，喧豗竞逐回风骤。
楚王庙碑
作者：赵希璜
朝代：清

气盖世，力拔山，叱咤风云变色间。狠如羊，猛如虎，逐鹿中原三户楚。淋淋手提上将头，宋义不死忘秦仇。重瞳九战绝甬道，百万空壁观诸侯。萋萋宫殿咸阳火，置俎杯羹幸分我。鸿沟已画归彭城，跳梁毕竟成幺么。时不利，骓不逝，乌江自刎虞兮泪。汉歌四面楚人多，汉室惟知尊义帝。颓垣败壁摇秋风，何曾陌上遗民逢。奏毁淫祠我辈事，丰碑贻诮檄梁公。
漂母祠
作者：赵希璜
朝代：清

千金报漂母，百钱报南昌。等为酬一饭，恩怨难相忘。功成名亦立，悲哉未央执。为德何不卒，天下常已集。
倚阑有思
作者：赵席珍
朝代：清

云脚阴阴欲暮天，倚阑何事意缠绵。最怜芒屦穿空翠，无复茶香瀁午烟。红豆已生微雨后，绿笺犹帖小窗前。丁宁记取归来路，月在新秋第一圆。
花朝携酒游愒梓山示侍者
作者：赵席珍
朝代：清

又见梨花月二分，风光老送杜司勋。他年与汝逃禅去，一钵清泉一笠云。
史梦兰继室田太夫人九十大寿
作者：赵幼梅
朝代：清
体裁：联

节序长春，时为平世；人称贤母，天锡大年。
一剪梅·连日阴晴不定
作者：赵庆熹
朝代：清

乍暖还寒觉昼长，才叠棉装，又整罗裳。天公节序也匆忙，寒是重阳，暖是端阳。小小疏篱短短墙，一曲幽房，几曲回廊。春游排日费思量，晴后花香，雨后花香。
凤凰台上忆吹箫·樊慈花室叶织卿夫人遗卷
作者：赵庆熹
朝代：清

碧月无声，银河有影，佩环飞去瑶天。料彩鸾、人世住不多年。几幅淡螺残墨，空剩下、香冷云笺。君知否，从来好梦，只合如烟。仙仙。九张机下，闻说道、秋星曾坠凉筵。奈玉虹桥卸，鹊也难填。便是荀郎情厚，怎禁得、泪泻红铅。东风峭，琅然一声，吹断琴弦。
卖花声·许群修碧声山馆图
作者：赵庆熹
朝代：清
体裁：词

风露夜泠泠。何处秋声。梧桐叶上最分明。此际碧纱关不住，红出书灯。帘幕峭寒生。垆鸭烟停。兔华如水漾中庭。安得一枝横竹好，吹到三更。
南楼令·浔溪访旧图
作者：赵庆熹
朝代：清

茅屋三两家，临水小阁斜。一重重、水竹篱笆。几日东风浓似梦，又开了、紫藤花。难得酒生涯，相逢我与他。玉东西、且酌红霞。但愿年年长在手，休放过、好韶华。
台城路 其一 三月中旬吴梦蕉约同人作皋亭之游
作者：赵庆熹
朝代：清

一春好似黄梅雨，今朝嫩晴天气。橹响离城，云移出树，拂面牵丝风细。船头舵尾。看水碧罗罗，野塘十里。一路桃花，浅深红到半山里。年来花事有几。再消停、数日枝上如洗。欢喜桥边，甘敦村外，都是曾经游地。寻春倦矣。问前度刘郎，鬓霜添未。有约重游，酒杯还自理。
台城路 其二 小满后十日同人复游皋亭舟行小港中绿阴夹岸意境幽绝
作者：赵庆熹
朝代：清

不寒不暖晴时节，开箱袷衣初试。酒舫重移，钓竿新把，且学老渔身世。花开楝子，看风过摇凉，水痕都紫。两岸人家，昼长门掩正蚕市。枝头青杏尚小，只桑阴、豆荚肥绿如指。土没鞋平，衫兜扇出，又过斜阳山寺。红桥雁齿。有曲港通船，草香蘅芷。除却闲鸥，问谁能到此。
台城路·三月中旬吴梦蕉约同人作皋亭之游
作者：赵庆熹
朝代：清

一春好似黄梅雨，今朝嫩晴天气。橹响离城，云移出树，拂面牵丝风细。船头舵尾。看水碧罗罗，野塘十里。一路桃花，浅深红到半山里。年来花事有几。再消停、数日枝上如洗。欢喜桥边，甘敦村外，都是曾经游地。寻春倦矣。问前度刘郎，鬓霜添未。有约重游，酒杯还自理。不寒不暖晴时节，开箱袷衣初试。酒舫重移，钓竿新把，且学老渔身世。花开楝子，看风过摇凉，水痕都紫。两岸人家，昼长门掩正蚕市。枝头青杏尚小，只桑阴、豆荚肥绿如指。土没鞋平，衫兜扇出，又过斜阳山寺。红桥雁齿。有曲港通船，草香蘅芷。除却闲鸥，问谁能到此。
太常引·陈秋谷画溪渔父图册
作者：赵庆熹
朝代：清

平湖如画远山低。小小缺瓜皮。白酒一瓶携，举网处、银刀正肥。萍花洲渚，鸥波亭馆，只在水东西。青笠绿蓑衣，浑不是，苕溪霅溪。
好事近
作者：赵庆熹
朝代：清

到底几时归，门外连天芳草。刚是海棠花谢，又荼蘼开了。红灯夜夜卜，金钱遮莫雁鱼杳。试把一春轮指，有梦儿多少。
寿楼春·自题招魂篇后
作者：赵庆熹
朝代：清

招香魂归来，趁良宵月冷，吹落瑶台。几度情河恨海，水流花开。清雾湿、凌波鞋，认碧桃、春风天台。奈鹤断笙遥，鸾空箫破，鹊灭镜长埋。柔肠结谁安排。又灯昏梦路，酒泻愁怀。多分彩云踪逝，步虚音乖。怜薄命、空多才。误少年、飘零天涯。记烛影屏声，连枝碎敲双玉钗。
忆江南 其二 无锡华荔生春楼寄梦图
作者：赵庆熹
朝代：清

春楼梦，人忆曲栏凭。幡定风姨深掩护，屏张云母不分明。空答画檐铃。
忆江南 其八 无锡华荔生春楼寄梦图
作者：赵庆熹
朝代：清

春楼梦，刺绣耐寻思。偶倚红窗闲破线，微擎翠袖想挑丝。呆煞断魂时。
忆江南 其四 无锡华荔生春楼寄梦图
作者：赵庆熹
朝代：清

春楼梦，絮语听都讹。扶醒香魂呼燕子，软调酸语教鹦歌。私祝顺风多。
忆江南·无锡华荔生春楼寄梦图
作者：赵庆熹
朝代：清

春楼梦，梦里隔红墙。一世情怀原委曲，三生魂魄亦荒唐。说也断人肠。春楼梦，人忆曲栏凭。幡定风姨深掩护，屏张云母不分明。空答画檐铃。春楼梦，日日记凝眸。偶为昼眠常掠鬓，多应酒病不抬头。何苦放帘钩。春楼梦，絮语听都讹。扶醒香魂呼燕子，软调酸语教鹦歌。私祝顺风多。春楼梦，梦入晓窗前。压钮衣香双蝶扣，盘云髻重两鸦偏。清早累人眠。春楼梦，半晌晚匀妆。尺八箫儿新按曲，初三月子夜烧香。约略记昏黄。春楼梦，夜闭绿窗纱。微有低声传烛剪，断无私语卜灯花。楼外柳藏鸦。春楼梦，刺绣耐寻思。偶倚红窗闲破线，微擎翠袖想挑丝。呆煞断魂时。春楼梦，斑管见曾描。想界丝阑防屈曲，约摹琴谱写勾挑。不道有人瞧。春楼梦，一病已春深。白柰开花生再世，红栀结子死同心。天上杳鸾音。春楼梦，梦断几番春。扇弃坤灵思宠宠，图开软障唤真真。画出意中人。春楼梦，旧梦与谁谈。一曲琴心悲绿绮，连宵泪眼揾青衫。怎不忆江南。
忆萝月
作者：赵庆熹
朝代：清

梦魂如絮。随定东风去。一堵红墙拦不住。直到画楼深处。落花小院池塘，鹦哥唤醒回廊。谁道昼长春永，只消几炷沉香。
忆萝月
作者：赵庆熹
朝代：清

海棠花谢，长日闲庭榭。坐久无聊眠也罢，且把帘钩放下。心愁好梦多磨，偏他一霎南柯。原是惺忪惯了，却来埋怨鹦哥。
忆萝月·自锄明月种梅花图
作者：赵庆熹
朝代：清

梨云冻碎，斸得冰痕脆。香影满庭天似水。此刻嫦娥也睡。一锄鸦嘴轻持，补来篱落横枝。若问种花年月，除非仙鹤能知。
摸鱼儿
作者：赵庆熹
朝代：清

问西湖、花天月地，晨星几点何处。玉川渐老元龙死，大半天涯羁旅。君且住，听五鼓灯鸡，起作刘琨舞。侠肠快吐。算枥马腾蹄，韝鹰脱臂，莫便怨迟暮。年来事，聚散波萍几度。华筵那得千古。读书容易多情累，红豆相思最苦。今渐悟。把别调琵琶，翻入伊凉谱。他年遇汝，认画壁旗亭，双鬟叠唱，贳酒两人赌。
摸鱼儿·又题填词图
作者：赵庆熹
朝代：清

小屏山最浑深处，鸭炉银叶薰透。乌丝阑格红丝砚，安放月窗风牗。人坐久，恰襞襞罗衣，天气新凉后。萍花渡口。看一朵遥山，一湾流水，一树水边柳。新词好，合数梅溪石帚。休言秦七黄九。年来笑我疏慵甚，忘却笛床歌袖。凭妙手，把玉盒轻抛，记曲相思豆。灯前梦后，尽减字偷声，拈毫写韵，销尽夜来酒。
摸鱼儿·又题绿天觅句图
作者：赵庆熹
朝代：清

绿阴阴、嫩凉如水，西风好个庭院。一间矮屋乌篷样，种得芭蕉叶满。窗六扇，把格子玻璃，浅碧文纱换。寒阴隔断。正石磴科头，花廊叉手，丫髻小僮伴。西窗夜、尚忆雨声零乱。一枝红烛烧短。当时我道凄凉煞，料是君应听惯。愁不管。有天外飞来、仙语都成串。吟情未倦。便香字蟠灰茶烟散。缕翠影，画帘卷。
摸鱼儿·姚秋芷姑丈复有楚北之行填此赠别
作者：赵庆熹
朝代：清

不多时霜痕遍糁，满山红了乌桕。斜阳怕照人离别，几日浓云絮厚。潘鬓瘦已秋老，荷花丝断鸳鸯藕。销魂还又。又柔橹枝枝，峭帆叶叶，重过汉江口。天涯路，颇忆雨窗灯牗。恼人情味如酒。当初尚道邮程苦，何况泪沾衫袖。频执手。说我亦、相如卧病文园久。临行话旧，有潭水汪伦，匡庐李白，寄语问安否。
摸鱼儿·曹柳桥春江放鸭图
作者：赵庆熹
朝代：清

放轻桡，青山静处，一江春水初暖。沙痕渐没潮痕长，几尺芦芽短短，萍影断。看一线、拖来鸭脚红欲软。绿随波转。正浴向花间，偶闻人语，惊起自相唤。江乡好，无数渔梁蟹簖。此生清梦谁管。夕阳细雨持竿出，一霎阑阴聚满。谁是伴，惜少个、红裙弄水船头惯。闲寻画卷。算买屋移家，栽菱种茨，便我也都愿。
摸鱼儿·梅花
作者：赵庆熹
朝代：清

易销魂，一枝凉笛，凭谁石榻三弄。东风约住轻寒信，深怕夜来吹猛。花似梦，却寸寸横枝，万朵梨云冻。碧天无缝。算如水清阴，除他修竹，只有月明共。江南好，好在鹤房仙陇，孤山山上曾种。翠禽小集香深处，不羡钗头幺风。帘影动。看雪片飞来，恰补苍苔空。不归谁送。记酒醒今宵，玉人何处，蝴蝶满衫重。
摸鱼儿·汪又村柳暗花明又一村图
作者：赵庆熹
朝代：清

一程程、山山水水，人家都在深处。弯环不辨羊肠径，只觉树阴无数。香似雾。问四面楼台，多少春鹦鹉。相逢俊侣。正潭水桃花，踏歌声里，满地落红雨。仙源好，见说蓝桥有路，胡麻饭熟如许。马蹄催送佂轮急，可是软红尘土。君记取，记步步移时，便入长安去。此中小住。笑图书寻来，绛云青琐，还似婿乡否。
摸鱼儿·送宋月樵同年之官闽中
作者：赵庆熹
朝代：清

记天街一条软绣，马蹄催送归意。杏花开满旗亭路，又早芦花风起。人去矣，看一棹秋江，万里还千里。宦游谁比。有处处青山，题诗选胜，莫厌折腰米。天涯好，最好武夷仙地。榕城万绿如水，放衙听鼓何曾惯，且学黄绸拥被。成卧理，料养鹤调琴，都在红蕉底。讼庭无事，但竹马骑来，儿童笑说，领略荔枝味。
柳梢青·江舟偶成
作者：赵庆熹
朝代：清

四面窗纱。玻璃格子，照见些些。有个人人，红船六柱，乌髻双丫。莫愁湖上儿家。水涨候秦淮划。妹唤桃根，姊名桃叶，郎是桃花。
梅花引·美人弹琴图
作者：赵庆熹
朝代：清

画屏前，玉垆边，一缕香生心字烟。落花天，落花天，深院绿阴，谁来惊昼眠。五铢衣薄当风冷，断红双脸明霞影。七条弦，七条弦，今夜月明，听他弹水仙。
水调歌头·碧琅玕书馆图
作者：赵庆熹
朝代：清

一笑问修竹，相识是何年。此君潇洒无侣，惟爱主人贤，门外数竿烟雨，门内数竿风月，中构屋三间。枯坐淡忘语，对影冷于仙。展书奁，摊画稿，理琴弦。不妨烧笋开尊，同坐落花天。黄熟香消，古篆白定，瓷翻细乳，新粉落衣边。万绿荡如水，抱石好横眠。
水龙吟·石帆
作者：赵庆熹
朝代：清

搴来非叶非花，海风吹老珊瑚色。细垂璎珞，斜分钗股，匀排竹节。锁锁相连，钩钩不断，峭篷孤立。便石家如意，也难敲碎，谁曾见、高三尺。尚忆荒矶古石，月明中，潮生潮没。印次梭袅雾，鲎箄贴水，罗纹密织。紫干撑时，红澜荡处，枯查浮出。算琼田、以外更无人种，也无人识。
水龙吟·秋晚过城东有感
作者：赵庆熹
朝代：清

夕阳一阵盘鸦，西风落叶吹如纸。明霞断处，角声寒堞，钟声古寺。十里河桥，万家檐瓦，月街灯市。渐南园霜满，黄花过了，闲经过，魂销起。一样湖山位置。尽繁华水流云逝。玉牌诗没，珠襦匣冷，吊残宫址。瓦子勾栏，板儿门巷，酒楼银宁。但歌沈舞榭，更无人忆，话当年事。
水龙吟·过孤山怀林处士
作者：赵庆熹
朝代：清

月明仙鹤飞来，孤山山上人吹笛。一湖云水，两堤烟草，四山花石。漱雪心清，餐霞肌冷，个人无匹。便茂陵老去，玉簪殉土，终不上、相如册。尚有玉梅相识，好姻缘、古今难得。笑他苏小寻郎，桥畔香车油壁。菊蕊煎茶，渌波酿酒，陪君苏白。想天寒、竹里诗魂，可许我、呼而出。
江城子
作者：赵庆熹
朝代：清

重重楼阁有铜环。月儿圆，月儿弯。十五初三，何日是团圞。眼底眉梢心上事，谁解得，九连环。一回相见一嫣然。髻珠盘，耳珰悬。胆大东风，不为落花瞒。说道银河清浅甚，何处去，觅青鸾。
沁园春·嘉定竹烟筒圆润可爱茗香姑母索词篆刻其上
作者：赵庆熹
朝代：清

万筱连山，新粉丛边，分来露梢。记金摇竿影，横量钿尺；珠排节数，圆截银刀。密袅龙头，细拖凤尾，水样鹅黄玉一条。中通处，有拾余瑶草，好逗心苗。琴余书后无聊。便浓注薰丝著意烧。尽荷筒暗吸，篆随云吐，兰膏徐爇，香逐风飘。红腻油脂，黑蟠灰字，一点星星火易消。清宵坐，更斜笼翠袖，未忍轻抛。
沁园春·独坐
作者：赵庆熹
朝代：清

独坐无聊，衫欹帽侧，回肠断时。算合侬消受，原非薄命，无人可忆，不道相思。黄月初斜，青灯欲灭，酒醒谁家笛一枝。魂消煞，便东阳不病，也瘦腰肢。怜他小草菤葹。奈乱摆西风力不支。想身如药裹，拈来便苦，心同蜡烛，积久成痴。柳性缠绵，梨魂潦草，抵死眠蚕总有丝。红衾冷，把泪冰湿透，除枕谁知。
河传
作者：赵庆熹
朝代：清

飞絮。无语。碧阑干。杨柳丝丝晓寒。美人梦醒罗袖单。偷弹。泪痕红枕山。廊下雕笼鹦鹉唤，帘影卷。小响闻金钏。两蛾弯，两鸦盘。嫣然。酒涡双脸圆。
洞仙歌
作者：赵庆熹
朝代：清

嫩凉如水，记新秋池馆。向晚桐阴画帘卷，正银灯初上，掩过屏山，人静也，有个黄昏坐惯。玉箫何处去，良夜沉沉，花影黄阶兔华满。深院起微风、一点凉萤，自飞上、白罗团扇。看杨柳梢头月趖西，尽把冷阑干、和衣靠暖。
洞仙歌·吴阆峰觅句晚归图
作者：赵庆熹
朝代：清

碧桃花下，认重门双径。轻扣银环犬声应。向落红多处，骏马行来人醉，也有个，熏衣坐等。六街更漏转，良夜迢迢，明月当头兔华冷。底事太归迟，选韵分牌，料诗句苦吟未定。便拚著黄昏，细推敲，连昼烛烧残，谅伊心肯。
洞仙歌·姚眉史红楼相望图
作者：赵庆熹
朝代：清

碧纱六扇，记铜环春昼。人在高楼倚双袖，正试灯风细，月子初圆，相逢处，好在上元时候。银河原不隔咫尺，红墙赢得，书生暗回首。众里最关心，一注横波，算值得明珠论斗。便卖酒临邛也风流，还未识，当垆卿卿肯否。
洞仙歌·送晋竹之江南
作者：赵庆熹
朝代：清

乌篷艇子，有两枝柔橹。一路青山画眉妩，正江南叶落，酒味初浓，霜天好，飞尽吴娘六柱。相思红豆曲，画壁旗亭，此去双鬟定须顾。记取夜深时，明月枫桥，曾照我、泪痕揩处。算鬓影衣香易魂销，休忘却、西湖梅花待汝。
浣溪沙
作者：赵庆熹
朝代：清

还记宵深解玉珰，此时模样怎生当。是何福分作鸳鸯。别泪双缄红豆蔻，同心百结紫丁香。教人那肯不思量。
清平乐·吴次欧蕉窗坐雨图
作者：赵庆熹
朝代：清

雨声不住。都在芭蕉树。银豆抛来如按谱，此际有人细数。黄昏庭院廉纤。高烧绛蜡垂帘。一样熏香独坐，今宵只觉寒添。
满江红
作者：赵庆熹
朝代：清

我不工诗，君却以诗篇示我。因想到、本来面目，庐山真个。猿背将军金镞羽，虬髯仙客丹炉火。叫长空、霹雳一声飞，青天破。沧海句，凭谁和。春江泪，凭君堕。是毫端活现，才人坎坷。未免有情难遣此，呼之欲出斯公其可。怪诸公、摹宋复摹唐，僵蚕裹。
满江红·乙未腊月北行连日风雪舟阻孟河江口因如姜白石泊巢湖故事私祝江神倘得风平浪定当以平韵满江红为寿晓起天果大晴因填此阙
作者：赵庆熹
朝代：清

天末灵旗，看一展云散雾消。和春到、秣棱暗涨，瓜步寒潮。万里楼台铺水墨，两山鬟髻露金焦。趁晓来、排阵集神鸦，开画桡。瑶车碾，珠佩摇，拥芝盖，泊兰皋。有螺童击鼓，鲛女吹箫。明月西来留后约，大江东去认前朝。愿顺风、飞梦过扬州，红板桥。
疏影·秋分日偕吴梦蕉汪子雨石芷卿筱珊叔祖买舟由古荡至留下秋水空明树阴合匝意甚闲适因赋此解
作者：赵庆熹
朝代：清

溪光澹沱，趁嫩晴出郭，催放轻舸。港路弯环，柔橹摇凉，秋阴两岸低锁。单衫小扇萧闲甚，看软镜碧琉璃破，倚水窗盏许茶时，又是一桥穿过。石上匀蓝点点，几丛澹竹叶，娟秀花朵。古木攲斜，修藤屈曲，时见坠枝红果。游鱼吹沫圆纹细，错道是雨珠飞堕。却羡他、开扇柴门，临水老渔闲坐。
疏影·绿阴和滋伯
作者：赵庆熹
朝代：清

一重窗网，认碧玻璃纸，三面屏障。不是梧桐，便是芭蕉，红亭半角都让。断无人处帘垂地，便几点疏疏雨响。有隔花架上，鹦哥恰好，翠毛新长。最忆沙堤里外，断桥四五月，湖水新涨。密密层层，几个湾头，暗里只通双桨。伤春杜牧来何暮，已赢得天涯惆怅，看夕阳山外青山，又费一番浓想。
疏影·蔡木龛丈庭中有翠云草征诗盈卷复索倚声因填此阕
作者：赵庆熹
朝代：清

绿阴如滴，在苔花疏处，深茜堪摘。栉栉斜梳，小样鱼鳞，凉烟一剪犹湿。年来南浦多离恨，想钿朵有人抛掷。恰笑他，吹出无心，还似鬓边曾贴。最好手携鸾尾，呼龙一片种，横扫无迹。道是兰江神女，行来有此，袜罗颜色。水天环佩短何处，只满把灵苗拾得。料此时，采药归来，补取满庭浓碧。
疏影·魏滋伯大涤山房读书图
作者：赵庆熹
朝代：清

一间老屋，在万山深处，四面皆竹。竹里开门，流水声中，有人把卷初读。琅嬛自昔偷游去，正洞口痴龙眠熟。想书中、乱走红蟫，仙字也都盈腹。试看夕阳天外，芙蓉十二朵，朵朵寒绿。便欲将身，画里寻诗，也算片时清福。南湖此去无多路，恰笑我、未能免俗。问几时瘦袜宽鞋，来与白云相逐。